הוועדה לענייני ביקורת המדינה, כנסת 17, פרוטוקול מספר 162, 2007-12-24 11:00

זבולון אורלב: אני מתכבד לפתוח את הישיבה.

זבולון אורלב: הישיבה היום תוקדש היום לדו"ח מבקר המדינה על הוועד האולימפי בישראל.

זבולון אורלב: זה דו"ח 57.ב.

זבולון אורלב: אני גם מקדם בברכה את שר המדע, התרבות והספורט, מר ראלב מג'אדלה שמשתתף אתנו ומקדם בברכה כמובן גם את כבוד מבקר המדינה, השופט מיכה לינדנשטראוס וגם את כל האורחים שלנו.

זבולון אורלב: כפי שאמרתי הישיבה שלנו מקוונת ומשודרת באתר הכנסת, ופתוחה לשאלות ותגובות של הציבור במהלך הישיבה.

זבולון אורלב: אם נרצה נגיב, לא נרצה, לא נגיב.

זבולון אורלב: הוועד האולימפי בישראל, הוא הגוף שדואג להשתתפות של ספורטאי ישראל באולימפיאדות.

זבולון אורלב: והוא זה שעורך את כל ההכנות, בוחר את הספורטאים, מכין אותם, ובפועל גם הוא מבצע את המשלחת האולימפית של ישראל לאולימפיאדה.

זבולון אורלב: כל אחד מבין שהספורט יש לו חשיבות הרבה מעל ומעבר להישגים ספציפיים של ספורטאי כזה או אחר.

זבולון אורלב: תרבות שבנוייה על ספורט היא תרבות שמלווה בערכים של הגינות, היא מלווה בערכים של בריאות, היא מלווה בערכים של צוות, היא מלווה בערכים שהישגים נקנים בעמל, ביזע ובמאמצים ולא בהימורים.

זבולון אורלב: הספורט יש בו ערכים חיוביים רבים מאוד.

זבולון אורלב: וברור שההישגים של ספורטאי ישראל באולימפיאדה יש בהם מסר חשוב מאוד לצעירים, לנוער וגם למבוגרים בישראל באשר למעמדו של הספורט.

זבולון אורלב: ולכן אני מודה למבקר המדינה שכלל בתכנית העבודה שלו את הביקורת על הוועד האולימפי.

זבולון אורלב: עוד בהיותי מנכ"ל משרד החינוך והתרבות בראשית שנות התשעים וגם בהיותי יושב ראש ועדת החינוך והתרבות של הכנסת בראשית שנות האלפיים, עוד לפני שהוסיפו את תחום הספורט, לוועדה הוועדה היתה ממונה על הספורט, וכך התוודעתי לוועד האולימפי וסייעתי ככל האפשר כדי שהוא יצליח מאוד בשליחותו, כי ראיתי בשליחותו ערך חשוב.

זבולון אורלב: לא רק זאת אלא גם בתיאום עמו קיימת הצעת חוק כדי להסדיר את מעמדו של הוועד האולימפי בחוק, ובעיקר גם את חובותיה של מדינת ישראל כלפי הוועד האולימפי, שלוועד האולימפי יינתנו הכלים והאמצעים הראויים על מנת שיוכל למצות את הפוטנציאל של ספורטאי ישראל ולא יימנעו מהם הישגים והצלחות בגלל בעיות תקציביות.

זבולון אורלב: בעבר שרי המדע, התרבות והספורט תמכו בהצעות החוק שלי, אני מקווה שגם השר הנוכחי, שהבטיח זכויות של שכנים, גם הוא יסייע לי בקידום החוק הזה.

זבולון אורלב: לא שהופתעתי מדו"ח הביקורת, כל גוף, מטבע האדם, רק מי שעושה טועה, רק מי שלא עושה לא טועה, אז לא הופתעתי.

זבולון אורלב: כמו כל גוף המבקר חשף ליקויים כאלה וליקויים אחרים, והמדאיג הוא שלפחות חלק מהליקויים המבקר מייחס שזה עלול גם לפגוע במטרות העיקריות של הוועד האולימפי, לאמור מיצוי היכולות הספורטיביות של ספורטאי ישראל.

זבולון אורלב: הדו"ח פורסם במאי 2007, חלפה חצי שנה, ולכן אנחנו מקיימים את הישיבה היום בחלוף חצי שנה, בעיקר להתרכז ולראות האם הוועד האולימפי והגופים הממונים עליו מטעם המדינה, אני לא אומר הממונים אבל הקשורים עמו מטעם המדינה, כי הוועד האולימפי מבחינת התקנון האולימפי הוא בעצם גוף עצמאי.

זבולון אורלב: אבל בכל זאת יש רגולטור מטעם הממשלה והוא שר המדע התרבות והספורט ומינהל הספורט, והכספים יש פיקוח גם על הכספים הציבוריים.

זבולון אורלב: אנחנו רוצים להיות בטוחים שהוועד והמשרד נקטו בכל האמצעים הדרושים ומיישמים את ההמלצות.

זבולון אורלב: וזה עיקר ענייננו.

זבולון אורלב: מה שנחשף נחשף.

זבולון אורלב: נעבור על זה כי אין ברירה, צריך לסקור את הממצאים, אבל בעיקר כמובן אנחנו מוטרדים לדעת שהליקויים האלה מתוקנים.

זבולון אורלב: אני מציע שאנחנו נפתח בדברים הקצרים של המבקר.

זבולון אורלב: ובדברים הקצרים עוד יותר של אנשי המבקר.

זבולון אורלב: כי הרי הדו"ח ידוע למשתתפי הדיון, אין צורך לחזור על כל הפרטים.

זבולון אורלב: ולאחר שהמבקר ואנשי משרדו יאמרו את דברם יש רשות לשר להגיב, או אם השר רוצה להקדים את דברי הוועד האולימפי יקדים.

זבולון אורלב: אבל כאן נתונה הרשות לשר להחליט, אחרי דברי המבקר ואנשי משרדו האם הוא רוצה רשות דיבור, זה תשקול במהלך הדברים.

זבולון אורלב: אז השר ידבר, הוועד האולימפי ידבר, ולאחר מכן משתתפים נוספים, כפי שהזמן יאפשר.

גאלב מג'אדלה: כבוד היושב ראש, היות ואתה יושב ראש מנוסה, על דעת כולם, אני למען הסדר התקין, אמרת משפט מאוד חשוב בדבריך, אני בטוח שהתכוונת לכל מילה, על עצמאות הוועד האולימפי.

גאלב מג'אדלה: אני מציע שנשמע את הוועד האולימפי.

גאלב מג'אדלה: כבוד המבקר ונציגי משרדו ואחרי זה אני אתייחס, בכבוד הראוי, ואני מתנצל על האיחור, הייתי פשוט אצל החבר שלך, ועדת החינוך התרבות והספורט.

מבקר המדינה מיכה לינדנשטראוס: אני קודם כל רוצה לברך אותך אדוני היושב ראש ואת כבוד השר על הדיון שאנחנו מקיימים פה בנושא שהוא משמעותי מאוד דווקא בימים אלה ולקראת העתיד הקרוב, כאשר אנחנו צפויים למשחקים האולימפיים.

מבקר המדינה מיכה לינדנשטראוס: אני חושב שיש שני דברים מוסכמים, שאין עליהם כמעט מחלוקת.

מבקר המדינה מיכה לינדנשטראוס: נושא אחד שאין עליו מחלוקת שצריך לעודד את הספורט בישראל.

מבקר המדינה מיכה לינדנשטראוס: עידוד הספורט בישראל צריך להיות לא רק לנגד עינינו אלא גם במעשים שאנחנו צריכים לעשות אותם.

מבקר המדינה מיכה לינדנשטראוס: ובעצם בספורט הדבר הברור ביותר הוא תמיד שהתוצאה מדברת בעד עצמה.

מבקר המדינה מיכה לינדנשטראוס: והתוצאות הם הדבר העיקרי שאנחנו צריכים להגיע אליהם בספורט, ונדמה לי שמדינת ישראל כולה, כמו גם כל גורם אחר יהודי בין לאומי, כמו גם גורמים נוספים, יהיו גאים בהישגים גדולים של אנשי הספורט הישראלי, וכולנו ראינו את התוצאות שהיו באולימפיאדות הקודמות.

מבקר המדינה מיכה לינדנשטראוס: ואני מוכרח לומר שכל המדינה היתה בעניין זה מאוחדת בשאיפה שלה שספורטאינו יגיעו להישגים שהם צריכים להגיע אליהם כמייצגי מדינת ישראל.

מבקר המדינה מיכה לינדנשטראוס: לכן הנושא הזה בעצם נושא שמאחד את כולנו כאן יחד.

מבקר המדינה מיכה לינדנשטראוס: הנושא השני שרציתי לומר אדוני השר זה שחלק נכבד מדו"ח המבקר 57.א בוצע הלכה למעשה על ידי הגורמים המבוקרים על ידינו.

מבקר המדינה מיכה לינדנשטראוס: אני רק יכול תמיד לבוא ולשבח על כך שדו"חות המבקר קיבלו את המימד שלהם, את המעמד שלהם, וחלק נכבד מהמסקנות בוצעו הלכה למעשה.

מבקר המדינה מיכה לינדנשטראוס: ידבר על זה בהרחבה רבה יותר עמיתי מנהל החטיבה בעניין הזה.

מבקר המדינה מיכה לינדנשטראוס: אני חושב שיש נושא אחד שהוא יותר כרוך עם תשומת לב, ואני חושב מהיכרות אתך אדוני היושב ראש, ובודאי בהיכרות עם כבוד השר, הנושא הזה הוא הייצוג הנשי.

מבקר המדינה מיכה לינדנשטראוס: שאני רואה בו נושא מרכזי וחשוב, כי לא רק יש הישגים לספורט הנשי אלא גם הייצוג הנשי הוא נושא חשוב ביותר במוסדות המרכזיים שעוסקים בנושאים של הוועד האולימפי, והייצוג הנשי הזה הוא חשוב משום שהוא בסופו של דבר נותן לנו גם את האפשרות לטפח את הספורט הנשי במדינת ישראל.

מבקר המדינה מיכה לינדנשטראוס: אני מציע אדוני, מאחר ונמצאים פה אנשי הביקורת שערכו את הדו"ח, בקצרה, כמקובל אצלנו בוועדת הכנסת לביקורת המדינה, כמקובל אצלך, ניתן כמה מלים למר עמוס סלייפר, הנמצא פה לימיני, הוא ראש החטיבה במשרד המבקר שעוסק בתחום הזה, הוא יאמר כמה מלים לגבי הדו"ח, ולאחר מכן מר אהרן הילינגר שהיה האיש שהיה אחראי, כראש אגף, על הבדיקות שנערכו בוועד האולימפי ושבעקבותיהם יצא הדו"ח המפורט שמשתרע על כארבעים עמוד שאנחנו הוצאנו בעניין הזה כפעולות הביקורת שלנו.

מבקר המדינה מיכה לינדנשטראוס: נמצאים פה עוד כמה מהעובדים המרכזיים שלנו באגף שהם יהיו מוכנים כמובן להשיב על שאלות אם תהיינה, והם כולם מוכנים לכך.

מבקר המדינה מיכה לינדנשטראוס: אני רוצה לומר, נמצא פה עופר גולדווסר, לצרכי הפרוטוקול נמצא פה גם אליעד תמיר ונמצא פה שמואל אשבל, שהם מנהלי ביקורת בכירים במשרד המבקר והם יוכלו להשיב.

מבקר המדינה מיכה לינדנשטראוס: אני מציע אדוני כמקובל שנבקש מראש החטיבה, ממר עמוס סלייפר לומר כמה מלים, ולאחר מכן נשמע את אהרן הילינגר.

עמוס סלייפר: תודה רבה.

עמוס סלייפר: אני אקצר ואתייחס רק לשלושה נושאים שהם המרכזיים של הדו"ח.

עמוס סלייפר: דבר ראשון זה הנושא של הרכב מוסדות הוועד, והנהלת הוועד האולימפי, שאין בו ייצוג מתאים לענפי הספורט שבהם מתמודדת ישראל בהווה.

זבולון אורלב: יש מקצוע שבו ישראל מתמודדת ואיננו מיוצג בוועד האולימפי?

עמוס סלייפר: מיוצג בהיקף נמוך.

עמוס סלייפר: ג'ודו ושיט, נושאים כאלה.

עמוס סלייפר: נושא אחר זה שניתוח המצב הכספי של הוועד מעלה שהוועד לא ניצל את מלוא המשאבים שעמדו לרשותו כדי לטפח ספורטאים מצטיינים שיוכלו לייצג את ישראל, וחלק נכבד מהכסף הולך למטרות שאינם תמיכה ישירה בספורטאי ההישג.

זבולון אורלב: אני רוצה להבין ,יש תקציבים צבועים לצורך טיפוח הספורטאים והכסף הזה מנוצל לדברים אחרים?

עמוס סלייפר: לא בדיוק, אני אתן למר הלינגר לענות, אבל אנחנו יותר מדברים על יתרות כספיות שהצטברו בוועד, ובמקום להשתמש בהם לפעולות שוטפות של עידוד ספורטאים נשארים בקופת הוועד.

עמוס סלייפר: ויש נושא אחרון שרציתי להתייחס אליו זה ששיתוף הפעולה של הוועד האולימפי בקשר לניהול היחידה לספורט הישגי הוא לא מיטבי, וכדי למקסם את היעדים בתחום עידוד ספורטאי הייצוג יש מקום לתיקון של שיתוף הפעולה הזה.

עמוס סלייפר: אני אעביר את המשך הדיון למר הלינגר, שהוא יוכל להיכנס יותר לפרטים.

אהרן הילינגר: שלום וברכה.

אהרן הילינגר: אני אציג בקצרה מספר ליקויים מרכזיים בדו"ח הביקורת.

אהרן הילינגר: רק לשאלת השר אני ברשותך רוצה להשיב לך, בוועד האולימפי אין אמות מידה, לא נקבעו אמות מידה לקביעת הייצוג של איגודי ספורט.

אהרן הילינגר: לכן לא ברור על פי איזה שיקולים נקבע הייצוג בהנהלה.

אהרן הילינגר: אני אתן דוגמא, ענפי השחייה והאתלטיקה נקבע שיהיה נציג אחד.

אהרן הילינגר: בהתאחדות לכדורגל יהיו ארבעה נציגים, אף שמשנת 1976 לא השתתפה ישראל בכדורגל במשחקים האולימפיים.

אהרן הילינגר: איגוד הכדורסל יש שלושה חברים אף שנבחרת ישראל לא השתתפה מאז 52' במשחקים, היאבקות, שספורטאיו השתתפו בשבע אולימפיאדות ולאיגוד כמו התאחדות הקליעה שספורטאיו השתתפו בשתים עשרה אולימפיאדות אין אף חבר בהנהלת הוועד.

אהרן הילינגר: הנתונים האלה מדברים בעד עצמם.

אהרן הילינגר: אני חושב שענפים כאלה שיש להם הישגים אולימפיים מן הראוי שייוצגו כראוי במוסדות של הוועד האולימפי.

אהרן הילינגר: הנושא הזה קשור קשר ישיר לממצא שהועלה פה, שחלק ניכר מבעלי זכות ההצבעה באסיפה הכללית של הוועד ובהנהלתו הם נציגי מרכזי הספורט, והוא מנוהל למעשה על פי הסכם בכתב בין הגורמים שהזכרתי, על חלוקת תפקידי המפתח, וכן הנציגות שלהם בגופים חיצוניים, כמו במועצה במכון וינגייט, ובמינהלת הספורט ההישגי.

זבולון אורלב: מה רע בזה?

אהרן הילינגר: למעשה בצורה הזאת סוגרים את האפשרות בהסכם לנציגים של איגודי ספורט להיכנס לתוך החבורה החשובה והמשפיעה הזאת.

זבולון אורלב: אבל בכל מרכז ספורט לכאורה יש את הענפים האלה.

זבולון אורלב: למה מרכז ספורט יקפח מקצוע מסויים שנמצא אצלו?

אהרן הילינגר: זה מה שקורה בפועל.

אהרן הילינגר: השאלה למה אולי יוכלו אנשי הוועד האולימפי לענות.

זבולון אורלב: אתה קושר את זה בגלל שמרכזי הספורט השפעתם רבה.

זבולון אורלב: אולי לא זאת הסיבה.

אהרן הילינגר: מה שקורה בפועל שבהסכמים הללו קובעים אחוז ייצוג, ולא בהכרח שאותם מרכזי הספורט שולחים את הנציגים של אותם ענפים להשתתף בהנהלה ובגורמים המשפיעים האלה.

גאלב מג'אדלה: אז הבעיה אצל מרכזי הספורט, לא אצל הוועד.

זבולון אורלב: לא, הוא אומר שני דברים, או שהבעיה היא שמרכזי הספורט משפיעים יותר מידי על הרכב הוועד האולימפי, או שמרכזי הספורט הם לא מספיק מאוזנים ושולחים באופן לא מאוזן, הם שולחים לפי הכוחות הפנימיים אצלם.

זבולון אורלב: נגיד שהכדורגל בכל מרכז ספורט הוא המוביל אז אין לזה קשר בכלל לענפים האולימפיים.

אהרן הילינגר: כל האומר דבר בשם אומרו מביא גאולה לעולם, אז אני רק רוצה לציין שאת הנושא הזה העלו מספר ועדות ציבוריות, בהרחבה, בדו"חות שהם פרסמו.

אהרן הילינגר: אני רק אזכיר את הועדות, ועדת מליניארק, ועדת השופט בדימוס דב לוין, ועדת השופט שטרסנוב, כולם התייחסו לסוגייה הקשה והמהותית הזאת.

זבולון אורלב: כולם ייבדלו לחיים חוץ מהשופט דב לוין זכרונו לברכה.

אהרן הילינגר: כולם התייחסו בהרחבה לסוגייה הזאת, עם המלצות מאוד מאוד ברורות.

אהרן הילינגר: מבקר המדינה התייחס בשני דו"חות לנושא הזה.

אהרן הילינגר: בדו"ח על איגוד הכדורסל ובדו"ח על הוועד האולימפי, ונאמרו שם דברים ברורים, שיש לנתק את הדברים האלה ולגרום לכך שהייצוג של איגודי הספורט בהנהלות יהיה יותר משמעותי כדי שיוכל להשפיע על התנהלותם.

אהרן הילינגר: הזכיר המבקר את הנושא של ייצוג נשים.

אהרן הילינגר: אני רק רוצה לציין שלפי הנחיות הוועד האולימפי הבינלאומי יש לשאוף לייצוג של עשרים אחוז.

אהרן הילינגר: בפועל בוועד האולימפי שישה אחוז בלבד.

אהרן הילינגר: הוועד לא מבקש ממועמדים לחברות בהנהלתו מידע על עיסוקיהם הנוספים, הפרטיים והציבוריים.

אהרן הילינגר: לכן הוא גם לא יכל לבחון אם יש אפשרות להיווצרות ניגוד עניינים בין התפקיד המיועד להם כחברי הנהלה לבין עיסוקיהם האחרים.

אהרן הילינגר: בדו"ח הביקורת אנחנו מפרטים בהרחבה את לדוגמא עיסוקיו של יושב ראש הוועד האולימפי במספר רב של גופים.

אהרן הילינגר: הוועד לא בדק מעולם אם יש ניגוד עניינים כלשהו בין חברותו באותם גופים רבים לבין הוועד האולימפי.

זבולון אורלב: איזה ניגוד עניינים יכול להיות, בין חבר ועד האולימפי לבין מה?

אהרן הילינגר: אם נניח יש חברי ועד שהם יש להם חברות פרטיות, שיש להם קשר כזה או אחר לפעילויות של הוועד האולימפי.

אהרן הילינגר: יש חברי ועד שחברים בכל מיני גופי ספורט כאלה או אחרים שנזקקים לפעילויות הוועד האולימפי.

אהרן הילינגר: בדו"ח הביקורת אנחנו פירטנו את פעילויותיו של יושב ראש הוועד.

אהרן הילינגר: אני אזכיר.

אהרן הילינגר: העמותה למען הוועד האולימפי, הקרן לעידוד ספורטאים מצטיינים, מועצת ההימורים.

אהרן הילינגר: לדוגמא מועצת ההימורים.

זבולון אורלב: איזה ניגוד עניינים יכול להיות בין חבר בוועד האולימפי לבין חבר במועצה להימורים?

זבולון אורלב: אני שואל שאלת תם.

אהרן הילינגר: נציגי הוועד האולימפי חברים, על פי חוק המועצה להסדר ההימורים בספורט במליאת המועצה להסדר ההימורים בספורט.

אהרן הילינגר: דע עקא שעל אף חוות דעת משפטיות רבות שהיועץ המשפטי של המועצה ממציא לכל חבר דירקטוריון שמצטרף למליאת הוועד האולימפי על כך שאסור לו, לא לפעול בניגוד עניינים, אסור לו להיות בפוטנציאל לניגוד עניינים.

אהרן הילינגר: אני אתן לך דוגמא מתוך הדו"ח.

אהרן הילינגר: מר ורשביאק, יושב ראש הוועד האולימפי, ישב בדיון במליאת הוועד האולימפי על הקצבות לוועד האולימפי.

אהרן הילינגר: במועצה.

אהרן הילינגר: העירו לו שהדבר אינו ראוי, אינו על פי התקנות.

אהרן הילינגר: הוא אמר הוא נשאר לשבת וגם הצביע בישיבה על הקצבה.

זבולון אורלב: זה בביקורת שלך על המועצה להסדר הימורים?

אהרן הילינגר: לא, זה בדו"ח על הוועד האולימפי.

אהרן הילינגר: ניגוד עניינים מבחינה ציבורית התכוונתי.

אהרן הילינגר: זה שהוא פעל לטובת הוועד האולימפי אין ספק, אבל זה מצויין בדו"ח בהרחבה הניגוד עניינים הזה.

זבולון אורלב: הבנתי.

זבולון אורלב: אתה אומר לא יכול להיות אדם בגוף אחד מאשר הקצבות לגוף בכובע שני שלו.

אהרן הילינגר: וגם החברים הנוספים של הוועד האולימפי ישבו באותה ישיבה והצביעו על מתן הקצבות.

אהרן הילינגר: אגב קיימים סימני שאלה רבים, ברשותך היושב ראש, על ההקצבה הזאת, אבל אני אתעכב על זה עוד מעט, אם בכלל היא היתה ראוייה או לא היתה ראוייה, ועוד מעט נדבר על זה בהרחבה, מה עושה הוועד האולימפי בהקצבות שהוא מקבל.

אהרן הילינגר: אתה יודע מה, אם עסקנו בנושא אז כבר נגיד את זה.

אהרן הילינגר: הוועד האולימפי ועיריית תל אביב שותפים בחלקים שווים במרכז הספורט הלאומי בהדר יוסף בתל אביב.

אהרן הילינגר: במסגרת הפרוייקט הזה נבנה שם בניין רב ספורט, שהמטרה שלו לשמש אכסניה לאולמות ספורט עבור אימונים של ספורטאים אולימפיים.

אהרן הילינגר: מהביקורת שלנו התברר שהמועצה, כפי שציינתי, השתתפה בעזרתו של מר ורשביאק בהקצבה למרכז, ולאחר מכן הוועד האולימפי הקים מבנה, שרק 12.6 אחוז משטחו משמשים עבור היעדים שלשמם הם קיבלו את ההקצבה הזאת והצהירו עליהם בפני מועצת ההימורים, שנמצא פה יושב ראש מועצת ההימורים.

אהרן הילינגר: הם עשו מצגת מה הם יעשו בכסף שהם יקבלו ומה ייכלל במבנה הזה, ולמעשה רק 12.6 אחוז מכל השטח הוקצה עבור השימושים האלה.

אהרן הילינגר: בכל השטחים האחרים כבוד היושב ראש, יש בית קפה, יש עסקים פרטיים, יש שם מכון התעמלות פרטי ועוד דברים, אולם ברידג', גורמים פרטיים השכירו שם בתחום הבריאות והפנאי.

אהרן הילינגר: למעשה מועצת ההימורים לא עשתה דבר בעקבות המידע שאנחנו הבאנו בפניה בנושא הזה ולא התריעה בפני הוועד האולימפי שאם הנושא הזה לא ישתנה הם יפעלו, כפי שהם יכולים לעשות, לדרוש השבת כספים.

אהרן הילינגר: הוועד האולימפי השכיר את המתקנים לאגודות ספורט ומועדוני ספורט, כהגדרתם בחוק הספורט.

אהרן הילינגר: הוא היה אמור לעשות את זה על פי ההסכם שלו עם עיריית תל אביב ועם המועצה להסדר ההימורים בספורט במחירים מסויימים.

אהרן הילינגר: נמצא שהוא לא קיים את ההתחייבויות שלו.

אפרים זינגר: אתה עושה פה עירבוביה מושלמת.

אפרים זינגר: הוועד האולימפי לא משכיר, הוועד האולימפי אין לו נכסים.

אהרן הילינגר: תיקון, ברשותך אני אתקן את עצמי, במחירון הפעילויות באולמות הרב ספורט רשומים שני סוגי מחירים.

אהרן הילינגר: מחיר רגיל ומחיר מיוחד, המיועד לקבוצות מתל אביב.

אהרן הילינגר: ואין בהם מחיר מופחת לאגודות ומועדוני ספורט ונבחרות לאומיות בענפי הספורט הלאומי.

אהרן הילינגר: זה ממצא אחד שאנחנו העלינו.

זבולון אורלב: סליחה, עבור לנושא הבא.

זבולון אורלב: את הרב ספורט הבנתי.

אהרן הילינגר: אני רוצה לדבר על היתרות הכספיות שהיו לוועד האולימפי.

אהרן הילינגר: מהניתוח הכספי שאנחנו עשינו של הדו"חות הכספיים הועלה שלוועד האולימפי יש עודפים.

אהרן הילינגר: בשנים 2004-2005 היו עודפים, והכספים האלה לא הופנו להשתתפות במימון הכנת ספורטאים לאולימפיאדה אלא לקרן בניין למוזיאון אולימפי, ולא לקרן אולימפית המיועדת להשתתפות במימון.

אהרן הילינגר: אנחנו סבורים שהמטרה של הוועד האולימפי בראש ובראשונה.

זבולון אורלב: באיזה היקף כספי מדובר כאן?

אהרן הילינגר: בערך שלושה מיליון שקלים שלא נוצלו, מתוך כשישה עשר מיליון.

אהרן הילינגר: אנחנו נפגשנו עם נציגים של איגודי הספורט.

אהרן הילינגר: כבוד היושב ראש, אנחנו גם נסענו לראות באיזה תנאים הם יושבים איגודי הספורט במדינת ישראל.

אהרן הילינגר: המבנה שהם יושבים, המשרדים שלהם.

אהרן הילינגר: על פי התכנית שהוועד האולימפי הציג בפני המועצה להסדרים בספורט כל המשרדים וההנהלות של איגודי הספורט היו צריכים לעבור למבנה הרב-ספורט במקום שהיה מיועד עבורם.

אהרן הילינגר: אף אחד מהם לא הועבר למקום הזה, הם הגיעו למשרד מבקר המדינה ושאלו איך יתכן שאחרי הבטחות של כל כך הרבה שנים בסוף הם נשארו היכן שהם נמצאים.

גאלב מג'אדלה: מה הסיבה שלא עברו?

אהרן הילינגר: מאחר והוועד האולימפי החליט לא לממש את ההבטחה שלו למועצת ההימורים, והחברה, לא לממש את ההבטחה שלהם לאיגודים להעביר אותם למקום מכובד, והם יושבים היום בתת תנאים.

גאלב מג'אדלה: היתה דרישה של האיגודים לעבור?

אהרן הילינגר: כל הזמן, ולא נענו.

גאלב מג'אדלה: יש לך את זה מתועד שלמשל איגוד הכדורעף שנמצא לדוגמא בתנאים לא תנאים ביקש לעבור למשרדים ואמרו לו לא?

אהרן הילינגר: יש לנו התכתבות עם שישה איגודי ספורט, אני לא זוכר אם איגוד הכדורעף ספציפי.

אהרן הילינגר: יש לנו תיעוד של השישה, אני לא זוכר אם איגוד הכדורעף ביניהם.

זבולון אורלב: התייחסתם פה לסוגייה של המגבלות שהטיל הוועד האולימפי על ספורטאי הסגל האולימפי בכל הנוגע להתקשרויות עם נושאי חסות מסחרית.

זבולון אורלב: אתה יכול לומר על זה כמה מלים?

אהרן הילינגר: למעשה הוועד האולימפי מחתים ספורטאים אולימפיים על התחייבות שהם לא יוכלו לעשות פרסום עצמי לצורך גיוס כספים לקיום ולאימונים על אמנה שלטענתו היא תואמת את האמנה של הוועד האולימפי הבינלאומי.

אהרן הילינגר: הועלו טענות שאין תאימות בין מה שהוועד האולימפי מחתים את הספורטאים בישראל לבין הדרישות של הוועד האולימפי הבינלאומי.

אהרן הילינגר: מבקר המדינה קבע בדו"ח שמן הראוי שהוועד האולימפי ישקול הסדר זה ביחס להסדרים הנהוגים בעולם, הקלת המגבלה עשוייה לתרום.

זבולון אורלב: בעולם מקלים יותר?

זבולון אורלב: כלומר נותנים לספורטאים לעשות התקשרויות אישיות?

אהרן הילינגר: נותנים.

אהרן הילינגר: ברשותך, יש לי גם כתבה גדולה שהתפרסמה בעניין הזה.

זבולון אורלב: אני קורא את הדו"חות שלכם.

זבולון אורלב: אני שואל איפה בעולם, אתה אומר דבר מבוסס, בדקתם את התקנון של הוועד האולימפי העולמי.

אהרן הילינגר: יש לנו את התקנון של הוועד האולימפי העולמי.

אהרן הילינגר: אנחנו שוחחנו גם עם ספורטאי צמרת גל פרידמן שנתן לנו מידע שקשור בנושא הזה.

אהרן הילינגר: הוא לא מומחה לענייני תקנונים, הוא מומחה לעניינים שקשורים בצורך שלו לממן את האימונים שלו ושתהיה לו מלגת קיום, ולא רק הוא אלא גם ספורטאים אחרים ששוחחנו איתם הצביעו על כך שהקלה, שהיא בתחום סמכותכם בעניין הזה, יכולה לסייע רבות ליכולת שלהם להתאמן יותר ולהשקיע יותר בהכנות שלהם לקראת האולימפיאדה.

זבולון אורלב: ואתה טוען שהוועד האולימפי הישראלי מחמיר יותר במגבלות שלו?

אהרן הילינגר: אני לא יודע אם הוא מחמיר, השאלה היא אם הוא יכול ללכת יותר לקראת אותם ספורטאים.

זבולון אורלב: הוא קשור בתקנון של הוועד האולימפי הבינלאומי אני מבין.

זבולון אורלב: אתה לא יודע מה נוהגים מדינות העולם.

זבולון אורלב: עד כאן הדברים, תודה רבה.

זבולון אורלב: כאמור יש כאן שישה נושאים.

זבולון אורלב: אחד זה הנושא של ייצוג ענפי הספורט הרלוונטיים בגופים של הוועד האולימפי, אני לא מתמצא אם זה הנהלה או דברים מן הסוג הזה, על חשבון כאילו כוחם של מרכזי ספורט, או יותר נכון מרכזי הספורט על חשבון של האיגודים.

זבולון אורלב: הדבר השני זה הנושא של ייצוג הנשים.

זבולון אורלב: הנושא השלישי זה ניגודי העניינים של חברי הוועד.

זבולון אורלב: הסוגייה הרביעית זה הרב-ספורט.

זבולון אורלב: הסוגייה החמישית זה היתרות הכספיות והסוגייה השישית זה החסות המסחרית שניתנת או לא ניתנת, המגבלות על חסות מסחרית, היא מגבילה מידי או לא מגבילה מידי.

זבולון אורלב: הוועד האולימפי כפי שקבע השר ידבר לפניו, אז איך אתם מסדרים את רשות הדיבור.

צבי ורשביאק: אני אפתח, אני אענה בצורה די כללית.

זבולון אורלב: אני רוצה לתת לך עצה טובה ידידי, מותר לי לקרוא לך ידידי, העצה שלי זה פחות להתנצח עם הממצאים ויותר להתרכז ביישום ההמלצות או תיקון הליקויים.

זבולון אורלב: זאת עצתי הטובה לכם.

צבי ורשביאק: מאחר ושני הדברים האלה קיימים פה, אנחנו לא מתנצחים, כי אני מניח שהעובדות הם עובדות.

צבי ורשביאק: אני רק חושב שהמבקר או אלה שביקרו לא בדיוק ראו את התמונה הנכונה, ולכן נכתב כפי שנכתב.

צבי ורשביאק: אני אתחיל אולי בנושא של ניגוד העניינים מאחר שהוזכר שמי.

צבי ורשביאק: אני חבר מועצת ההימורים בהתאם לחוק.

צבי ורשביאק: החוק קבע ששני נציגי ועד אולימפי יהיו במועצת ההימורים.

צבי ורשביאק: לא הצבעתי מעולם, אם היתה הצעה שנוגעת לוועד אולימפי בלבד.

צבי ורשביאק: אני הצבעתי כשדיברו על תכנית העשור, שהוועד האולימפי הוא חלק קטן בתוך התכנית.

זבולון אורלב: המחוקק קבע שנציגי הוועד האולימפי ישבו במועצת ההימורים?

צבי ורשביאק: שני נציגים מהוועד האולימפי ישבו במועצת ההימורים.

צבי ורשביאק: חד וחלק.

צבי ורשביאק: ולא ידברו שם על החניות במועצת ההימורים.

צבי ורשביאק: מדברים שם על ספורט, ומטבע הדברים חלק גדול מהספורט קשור לענפים שבוועד האולימפי.

צבי ורשביאק: לשמחתנו הרבה.

צבי ורשביאק: מה שמעיר פה המבקר זה בנושא של תכנית העשור.

צבי ורשביאק: ותכנית העשור בתוך זה יש חלק על הדר יוסף.

צבי ורשביאק: ומה שהצבעתי, לא קרה אגב, ויושב פה היועץ המשפטי של המועצה, לא קרה שהיועץ המשפטי אמר שאסור לי להשתתף והשתתפתי.

צבי ורשביאק: ואמרתי דווקא אשתתף.

צבי ורשביאק: זה מה שיצא מדבריו.

צבי ורשביאק: אז יושב פה גם היועץ המשפטי של המועצה, גם יושב ראש המועצה ויעידו על כך.

צבי ורשביאק: ואני הצבעתי על תכנית העשור בכללותה, שהחלק של הדר יוסף הוא קטן בעניין.

צבי ורשביאק: ובהחלט ראינו בנושא המתקנים ובנושא העשור פריצת דרך אדירה.

צבי ורשביאק: זה נושא אחד.

צבי ורשביאק: אז הפושע הגדול מר ורשביאק שהזכרת אותו בהדגשה פשעיו לא כל כך גדולים.

צבי ורשביאק: לגבי שלא נוצלו כל המשאבים, אני חייב לענות על זה, מועצת ההימורים את העודפים שלה מחלקת בסוף השנה.

צבי ורשביאק: לא יעלה על הדעת שניקח בסוף השנה כסף ונפזר אותו.

צבי ורשביאק: ולכן החלטנו כסף זה יהיה מיועד להקמת המוזיאון הם קוראים לזה, אנחנו קוראים לזה החוויה האולימפית.

צבי ורשביאק: זה אחד מתפקידינו, זו אחת מהשליחויות שלנו מטעם הוועד האולימפי הבינלאומי.

צבי ורשביאק: ועל זה גם חבר הוועד האולימפי הבינלאומי פנה למנכ"ל משרד מבקר המדינה והראה לו שחור על לבן שזה אחד התפקידים שלנו, אולי העיקרי.

זבולון אורלב: הטענה אבל שזה כסף צבוע.

צבי ורשביאק: לא, זה לא קשור להכנות האולימפיות.

זבולון אורלב: מאיפה השישה עשר מיליון האלה?

זבולון אורלב: שלושה זה הסכום שלא נוצל, הוא אמר שלושה מתוך שישה עשר מיליון.

צבי ורשביאק: נכון, השישה עשר מיליון הלכו להכנות אולימפיות.

זבולון אורלב: מאיפה השישה עשר מיליון, זה בא מה מדינה?

צבי ורשביאק: חלק מהמדינה, חלק תרומות.

צבי ורשביאק: זה הצטברות של כספים.

זבולון אורלב: השאלה איך מגיעים למצב שסדר גודל של עשרים אחוזים בנושא כל כך קריטי.

צבי ורשביאק: אני מסביר, קיבלנו בסוף השנה, היו עודפים במועצת ההימורים וקיבלנו את הכספים בפברואר על כספים של שנה קודמת.

צבי ורשביאק: והמאזנים, מה לעשות, צריך לכתוב כמו שהם באמת.

זבולון אורלב: מה שאתה אומר שהיתרות האלה במועד שהתקבלו לא ניתן היה לנצל אותם לצורך ייעודם.

צבי ורשביאק: נכון.

צבי ורשביאק: אנחנו עובדים לפי תכנית עבודה מסודרת, שבעצם שנתיים כבר קודם, עם עדכונים.

צבי ורשביאק: ואין ספורטאי אולימפי שיכול להגיד שהיה חסר לו משהו.

זבולון אורלב: לא, זאת שאלה אחרת אם ספורטאי יכול להגיד אם היה חסר לו או לא היה חסר לו.

זבולון אורלב: השאלה אם הכסף שניתן לצורך הכנת ספורטאים הולך למטרות נכונות.

צבי ורשביאק: הכסף שניתן להכנת ספורטאים כולו הלך להכנת ספורטאים, נקודה.

צבי ורשביאק: לגבי מרכזי הספורט, אני יודע שהרבה יש להם בעיה עם זה אבל מה לעשות והספורט נעשה באמצעות אגודות ששייכות למרכזים.

צבי ורשביאק: מה לעשות ולאגודות ולהתאחדויות ולאיגודים נבחרים בהתאם לקבוצות הספורט שיש להם.

צבי ורשביאק: ומאחר שהקבוצות מאוגדות במרכז אז מופיעים מהמרכז.

צבי ורשביאק: אם איגוד ההתעמלות צריך לשלוח נציג לוועד האולימפי, את מי הוא ישלח, מהירח, הוא שולח את אחד הפעילים שלו.

צבי ורשביאק: שמי הוא, חבר באחת האגודות.

זבולון אורלב: אני לא מבין אותך.

צבי ורשביאק: אני אסביר.

צבי ורשביאק: אולי הקדמה היתה חסרה.

צבי ורשביאק: הוועד האולימפי מורכב מנציגי איגודים.

צבי ורשביאק: אין איגוד אולימפי שלא מיוצג בוועד האולימפי.

צבי ורשביאק: מחר יחליטו שיישור בננות זה ענף ספורט אולימפי, נציג של איגוד יישור הבננות יהיה בוועד האולימפי.

צבי ורשביאק: וזה אגב, אתם מתייחסים לוועדות בדיקה כאלה ואחרות.

צבי ורשביאק: רבותיי, מאז תקנון מועצת ההימורים השתנה.

צבי ורשביאק: אז היו באמת רק נציגי מרכזים ולא נציגי איגודים.

צבי ורשביאק: היום הרוב זה נציגי איגודים.

צבי ורשביאק: בהחלט.

צבי ורשביאק: לפי האמנה האולימפית.

צבי ורשביאק: לפחות חמישים ואחד אחוז, ואצלנו יש יותר.

צבי ורשביאק: אצלנו במליאה זה שבעים אחוזים, משהו כזה אני מניח.

צבי ורשביאק: יותר מזה, כל החלטה בוועד האולימפי צריך להיות לה רוב של נציגי האיגודים.

צבי ורשביאק: לא יכול להיות שיהיה נציג מינהל הספורט ונציג המרכזים.

זבולון אורלב: אז איך יש מצב שאיגודים שהם אולימפיים אין להם ייצוג בהנהלה, ומקצועות שאין להם כבר ייצוג באולימפיאדה משנות החמישים הם כן מיוצגים בהנהלה.

צבי ורשביאק: אם כל הענפים האולימפיים היו באולימפיאדה אז היו לנו עשרים ושמונה ענפים בקיץ ועוד שבעה ענפים בחורף.

צבי ורשביאק: אבל לא זה המצב.

צבי ורשביאק: הוועד האולימפי מורכב מאיגודים שמשתתפים באולימפיאדה.

צבי ורשביאק: שיש להם רשות להשתתף באולימפיאדה, הם ענפים אולימפיים.

צבי ורשביאק: בהתאם לזה קובעים את המוסדות ולא בהתאם למי שמשתתף באולימפיאדה.

צבי ורשביאק: בוועד האולימפי הישראלי אם יש איגוד של ספורטאים שלא משתתף באולימפיאדה ואינו חבר בהנהלת ועד אולימפי הוא מוזמן לכל ישיבות ההנהלה של הוועד האולימפי.

צבי ורשביאק: רבותיי, משקיף וחבר יש לו אותה השפעה בדיוק, אותה זכות דיבור, למעט ההצבעה שוועד אולימפי לשמחתי הרבה בדרך כלל זה ללא הצבעה.

זבולון אורלב: השאלה אם הכל שם הולך בהצבעות או לא בהצבעות.

צבי ורשביאק: לא, כמעט ללא הצבעות.

זבולון אורלב: איך זה באמת יוצא שאיגוד הקליעה אין לו, למרות שהוא משתתף באופן קבוע באולימפיאדות לפי מיטב זכרוני?

צבי ורשביאק: בזמנו זה נקבע לפי פופולריות ומספר ספורטאים.

צבי ורשביאק: כדורסל אמנם מ-52' לא הגיע לאולימפיאדה אבל כדורסל הוא ענף נדמה לי מבחינת מספר ספורטאים הגדול או השני בגודלו.

זבולון אורלב: אבל מה הוא קשור לוועד האולימפי?

צבי ורשביאק: הוא ענף אולימפי.

צבי ורשביאק: לגבי בדיקת עיסוקים, גם השתמע מזה כאילו נעשו איזה מעשים ויש למישהו איזה עסק, והוא חבר בוועד האולימפי והם מנהלים איתו עסקים וכו'.

צבי ורשביאק: אז אלף לשמחתי הרבה גם הם לא מצאו שיש מצב כזה.

זבולון אורלב: יש בעיה שחברי הוועד יהיה איתם הסדר של מסמכים של מניעת ניגודי עניינים?

צבי ורשביאק: לא, אני אסביר גם למה.

צבי ורשביאק: אני אסביר, יש לנו בעיה.

צבי ורשביאק: לא אנחנו קובעים מי יהיו חברים בוועד האולימפי.

זבולון אורלב: אם האיגוד יחליט שבעל עבר פלילי עם קלון יכול להיות?

צבי ורשביאק: בתקנון לא יכול להיות.

זבולון אורלב: אז תכניס בתקנון שלך שמי שחבר ועד צריך להימנע מניגוד עניינים, מה הבעיה.

צבי ורשביאק: קיבלנו.

צבי ורשביאק: עצה טובה.

זבולון אורלב: זה מאוד חשוב.

זבולון אורלב: זה חשוב אגב לטוהר המידות.

זבולון אורלב: אם אתם טוענים שאף אחד לא נכשל בזה אז רק תרוויחו מוניטין ציבורי.

צבי ורשביאק: אני מתפלא שלא ציינו שכל מה שביקשו מאתנו משרד מבקר המדינה קיבלו את כל הניירות ואת כל העזרה ואת כל השעות שהם ביקשו, מתי שהם רצו, ואפילו ביוזמתנו באנו.

זבולון אורלב: אני מודה לך, קיימת את החוק.

זבולון אורלב: זה מה שכתוב בחוק.

צבי ורשביאק: יותר מזה, אני יזמתי פגישות אצלם והם דאגו לפרסם שאני בחקירה אצלם.

צבי ורשביאק: מה לעשות.

צבי ורשביאק: ההוא מהאינטרנט שאלתי אותו איך אתה כותב דבר כזה, הוא אומר אמרו לי.

עמוס סלייפר: למה אתה חושב שזה יצא ממשרד מבקר המדינה?

צבי ורשביאק: כי אמר לי זה שפרסם, כי אני עמדתי לתבוע אותו לדין.

צבי ורשביאק: על זה שפרסם דבר כזה.

צבי ורשביאק: באחת גמרתי את הישיבה.

זבולון אורלב: אתה בטוח שזה לא חבריך מהוועד האולימפי?

צבי ורשביאק: אף אחד לא ידע.

צבי ורשביאק: באחת יצאתי מהישיבה, אחת ושבע דקות זה היה באינטרנט.

צבי ורשביאק: ומי שהיה במשרד שם יודע שאי אפשר לראות אותי שבאתי לשם.

זבולון אורלב: ד"ר בורג מנהיג מפלגתי בעבר תבע את המטבע המפורסם שהוא מפחד לדבר תוך כדי חלום, שמה גם זה יודלף.

זבולון אורלב: פעם אמרתי לו זה לא פלא, יש לך את אברום בבית.

צבי ורשביאק: אנחנו לקחנו ברצינות את דו"ח המבקר, ובעצם עוד לפני שהיה הדו"ח הסופי כשקיבלנו מדי פעם הערות התחלנו בתיקונים, ומייד לאחר מכן נבחרה ועדה ברשותו של מנכ"ל ועד האולימפי שהתפקיד שלה ליישם את הדו"ח באותם נושאים שאינם פוגעים בוועד האולימפי הבינלאומי, כמו למשל נושא המוזיאון, שמציינים בדו"ח שלא צריך מוזיאון, אז זה תפקידנו לעשות.

צבי ורשביאק: באמנה האולימפית יש מחוייבות.

צבי ורשביאק: אני הייתי מבקש לאפשר למנכ"ל לספר מה עשינו.

זבולון אורלב: ייצוג נשים.

צבי ורשביאק: גם בנושא זה ההנהלה דנה והמליצה המלצות להנהלת הוועד האולימפי שקיבלה אותם, שגם יש פתרונות לנושא נשים.

זבולון אורלב: כלומר יתר הדברים מר זינגר עונה, אפרים בבקשה.

אפרים זינגר: תודה.

אפרים זינגר: כמי שהיה במגע עם נציגי משרד המבקר אז מעבר למה שהחוק מחייב ולשיתוף הפעולה אני חייב לומר שאפילו מחלק מהפגישות נהניתי.

אפרים זינגר: יושבים פה עדים.

אפרים זינגר: כך שהביקורת נעשתה באמת ברוח טובה, כשאנחנו התייחסנו לזה כחובתנו כגוף לפתוח את הכל, כמעט לתת מפתח.

אפרים זינגר: מבחינת המלצות המבקר, חלק לא מבוטל מהמלצות המבקר בוצעו, חלקם האחר נמצא בתהליך ביצוע.

אפרים זינגר: אני אתייחס לאותן הנקודות, אני לא אכנס לאותם תת סעיפים אלא לנקודות המרכזיות שהועלו כאן.

אפרים זינגר: נושא של ייצוג נשים, התלבטנו איך אנחנו מוצאים פתרון לבעיה.

זבולון אורלב: אני מזהיר אותך שיושבת ראש שדולת הנשים בישראל יושבת פה.

אפרים זינגר: רינה ברקן, וגילוי נאות, אנחנו אפילו מאוד מיודדים.

אפרים זינגר: הוועד האולימפי מורכב כפי שמורכבת הכנסת.

אפרים זינגר: כלומר נציגי איגודים, התאחדויות, מרכזי הספורט, ספורטאים אולימפיים, שולחים את נציגיהם אל הוועד האולימפי.

אפרים זינגר: החלוקה היא, וזה צויין בדו"ח המבקר, בין ארבעה נציגים לשניים לנציג אחד.

אפרים זינגר: כך שאנחנו מנסים לפנות לאותם נקרא לזה במרכאות סיעות ששולחות את נציגיהם ולבקש מהם לכלול נשים.

זבולון אורלב: למה אתה לא יכול להכניס בתקנון שעשרים אחוז ממה ששולחים לך חייב להיות נשים?

אפרים זינגר: אנחנו אמרנו, ובהמלצות של הוועדה שהוטל עלי לעמוד בראשה ושהנהלת הוועד האולימפי קיבלה, במחזור הבא, כי זה אחת לארבע שנים, כלומר מייד אחרי בייג'ין, יש שינוי תקנון, וכל גוף ששולח ארבעה חברים, ארבעה נציגים/נציגות, יהיה מחוייב לשלוח לפחות חברה אחת, וזה בהנהלה יש לנו כמה גופים, באסיפה הכללית יש מספר גופים ששולחים שמונה נציגים, משהו כזה.

אפרים זינגר: כך שזה בצורה מסויימת יביא לשיפור המצב.

אפרים זינגר: עדיין לא לשביעות רצוננו, אנחנו ממשיכים באמת להפעיל את השפעתנו לשלוח נשים.

זבולון אורלב: אגב המפד"ל העבירה בחוקה הראשית שלה שכל מוסד ממוסדות התנועה וכל ועדה מוועדות התנועה חייב להיות מינימום עשרים אחוז נשים.

אפרים זינגר: אצלנו כל גוף מעל ארבעה, זה עשרים וחמישה אחוז.

אפרים זינגר: זאת אומרת באחוזים זה מסתדר יופי.

זבולון אורלב: אבל אם רוב הגופים לא שולחים ארבעה אז לא הועילו חכמים בתקנתם.

צבי ורשביאק: אני חושב שזה יביא אותנו אוטומטית לחמישה עשר אחוז.

זבולון אורלב: לפי דעתי אתם יכולים לעשות רוטציה גם בין הגופים שהם שלושה.

זבולון אורלב: נגיד במחזור הזה גם השלושה הספציפיים האלה, חלקו את השלושה לשתי קבוצות, קבוצה א' תשלח בפעם הזאת, קבוצה ב' שולחת בפעם הבאה.

זבולון אורלב: כל דבר יש לו תקנה.

אפרים זינגר: אז זה בנושא הנשים.

אפרים זינגר: נושא הרב-ספורט הוא נושא כבד, כי הוא מטיל עלינו מעמסה תקציבית.

זבולון אורלב: הוא כבד מבחינת הביקורת, שאתם מבקשים כספים מהמועצה להימורים ומקימים שותפות עם עיריית תל אביב לנושא אחד, ובפועל יש שם מציאות שונה לחלוטין.

אפרים זינגר: כל ההחלטות שמתקבלות בכל מה שקשור לרב ספורט מתקבלות על ידי דירקטוריון החברה, שזוהי חברה עצמאית, חברה בערבון מוגבל, אם אינני טועה הדירקטורים בדירקטוריון של הדר יוסף יושבים שמונה נציגי ועד אולימפי, שמונה נציגי עיריית תל אביב והחברה הזאת מקבלת את החלטותיה באופן עצמאי.

אפרים זינגר: הדבר היחיד שכן כתוצאה מדו"ח המבקר התערבנו, כלומר באמצעות הדירקטורים שלנו, וזה שבדו"ח הביקורת אם אני לא טועה אתם ציינתם שאגודות הספורט ונבחרות לא מקבלים שום יחס מועדף.

אפרים זינגר: בנושא הזה פעלנו ודירקטוריון החברה העביר החלטה שאגודות הספורט, נבחרות הייצוג של ישראל שמתאמנות במרכז הספורט תהנינה מתעריף מיוחד ולא כפי שהיה.

זבולון אורלב: הביקורת אמרה שהמבנה הזה לא משמש את המטרות האולימפיות אלא בחלק זעיר מאוד.

אפרים זינגר: זאת חברה עצמאית.

זבולון אורלב: איך חברה עצמאית, חמישים אחוז מהדירקטוריון הוא שלך.

אהרן הילינגר: קיבלתם כספים עבור ייעוד מסויים ואתה אומר לי אני קיבלתי אבל אחר כך דירקטוריון החברה החליט לעשות אחרת.

אהרן הילינגר: אבל אתה חמישים אחוז מהחברה הזאת.

צבי ורשביאק: יש פה אי הבנה.

צבי ורשביאק: הוועד האולימפי לא קיבל גרוש.

צבי ורשביאק: מי שקיבל זו החברה.

צבי ורשביאק: החברה הגישה את הבקשה.

צבי ורשביאק: אגב החברה טוענת שהיא בנתה בהתאם לתכניות שהוגשו.

זבולון אורלב: צבי, יש לך חמישים אחוז ברב ספורט הזה.

צבי ורשביאק: אומרת החברה, אנחנו בנינו בדיוק בהתאם לתכניות.

זבולון אורלב: המבקר אומר שההבדל בין המצגת לבין המציאות הוא גדול.

צבי ורשביאק: הוא גוף משפטי, אני לא שולט בו.

זבולון אורלב: צבי, אתה שולט חמישים אחוז הדירקטורים הם שלך.

זבולון אורלב: אתה לא יכול להתחמק מהאחריות שלך לגבי הנעשה ברב-ספורט.

צבי ורשביאק: אני לא מתחמק מאחריות אבל החמישים אחוז, אתה פעם היית שותף לעירייה?

זבולון אורלב: כן, לצערי.

צבי ורשביאק: זה מצבנו.

מתי שטיינר: סליחה, אני מנכ"ל החברה, ברשותכם, אנחנו הגבנו על העניין הזה.

מתי שטיינר: המועצה נתנה ארבעה מיליון מסך הכל היקף בנייה בסביבות עשרים מיליון שקל.

מתי שטיינר: החברה הכי נוח היה לה, ואנחנו הגבנו על זה, שאת כל הכסף תיתן המדינה.

מתי שטיינר: אבל אנחנו מתנהלים כגוף מודרני לכל דבר, ואנחנו לא פושטי יד ובאים כל יום למדינה תנו לנו כסף, תנו לנו כסף, ובנינו בהתאם לאמצעים שהיו לנו.

מתי שטיינר: חלק מהאמצעים היו אמצעים, תורמים פרטיים שהיינו צריכים מהם לקבל את הכסף.

מתי שטיינר: הרבה יותר קשה מאשר לקבל מהמדינה.

מתי שטיינר: האמינו לי.

מתי שטיינר: גם הרבה יותר קל לבוא ולהגיד שספורטאי אחד אולימפי יתאמן בבניין הזה, ולא נביא אחרים להתאמן כדי לגרום לו להתאמן.

מתי שטיינר: המטרה של מרכז הספורט הלאומי שכל הספורטאים, ספורטאי ההישג שלנו יתאמנו שם, יעשו שם פעילות במה שפחות הוצאות.

מתי שטיינר: זה המטרה של המקום הזה.

מתי שטיינר: כדי לקיים אותו, שאלו אותנו למה יש פה בית קפה.

מתי שטיינר: אמרנו כי כבר מזמן לא שותים מהברזייה.

מתי שטיינר: והבית קפה הזה לשמחתנו גם מכניס לנו כסף.

מתי שטיינר: זה סיפור ארוך ואני לא רוצה להלאות פה את כולם, אנחנו לא קיבלנו את האמצעים כדי לבנות את המקום הזה רק מכספי המדינה.

מתי שטיינר: קיבלנו ארבעה מיליון שקלים מהיקף ענק של בניין, שאני מזמין את כולם לבוא לבקר בו ולראות את סוג הפעילות שיש שם.

מתי שטיינר: הוא רק ספורט.

מתי שטיינר: גם הדברים האחרים הם רק ספורט.

זבולון אורלב: לפי דו"ח הביקורת החלק של הספורט והצד האולימפי הוא מוצנע ביחס להשקעה של המדינה בסיפור הזה.

זבולון אורלב: וביחס למצגת שהצגתם בפני המועצה להסדר הימורים, ואמר כאן ערן, תיכף המועצה תדבר, שאפילו שוקלים בקשה להשבת הכספים, עד כדי כך.

מתי שטיינר: אני יודע מה אנחנו קיבלנו וממי קיבלנו ואני יודע כמה היתה עלות הבנייה.

מתי שטיינר: עלות הבנייה היא היתה עלות בנייה שלא דומה לכסף שקיבלנו מהמדינה.

מתי שטיינר: לצורך העניין זו המועצה להסדר ההימורים.

מתי שטיינר: כדאי לקרוא את התגובות שלנו, אני חושב שהם אמיתיות ונכונות.

מתי שטיינר: וכדאי שיבואו גם ללמוד לראות איך לא פושטים יד כל היום.

מתי שטיינר: כי אומרים שבמדינה אין כסף, כנראה.

אפרים זינגר: אני רוצה להתייחס לנושא של המוזיאון האולימפי, החוויה האולימפית, משרדים וכדומה, כל המכלול הזה.

אפרים זינגר: ושוב, למען הגילוי הנאות, מדי פעם שאלתי אותך שאלה, אני חבר בוועד האולימפי הבינלאומי, אני בדירקטוריון הוועד האולימפי האירופאי, כך שאני מאוד בקיא מה קורה לפחות, לא בעולם, באירופה.

אפרים זינגר: בכל הפרמטרים.

אפרים זינגר: הוועד האולימפי בישראל הוא באירופה מבין הצנועים ביותר בכל מה שקשור לנושא, נקרא לזה מצד אחד מנגנון, אבל זה נשים את זה בצד.

אפרים זינגר: מצד שני הוועד האולימפי בישראל, אנחנו מתקרבים לחגיגות שנות השישים, אין לו בניין משל עצמו.

אפרים זינגר: הוא גר במשרד שכור.

אפרים זינגר: הגיע הזמן שבהגיענו לגיל שישים, בקצב של הרשיונות בנייה כנראה נגיע לגבורות עד שזה יסתיים.

אפרים זינגר: מבחינת החוויה האולימפית, אחת המטלות של ועד אולימפי לאומי זה לקדם את הערכים של התנועה האולימפית.

אפרים זינגר: מוזיאון אולימפי קיים, על מנת להיות זהיר ולדייק, כמעט בכל מדינה באירופה, אם לא בכולם.

אפרים זינגר: ואני מציע למשל לנציגי המבקר לא לנסוע רחוק, לראות את המוזיאון האולימפי שנחנך לפני כשנה באי השכן קפריסין.

אפרים זינגר: מה שאנחנו הולכים להקים הוא צנוע, או אם תרצו להרחיק למקום גדול יותר, גם לסן-מרינו.

זבולון אורלב: השאלה היא, מאיפה כסף?

זבולון אורלב: מה שאומר המבקר, זה על חשבון הקצבות שנתנו לכם לצורך הכנת הספורטאים.

אפרים זינגר: אני מתחבר לזה.

אפרים זינגר: ולכן, אמר היושב ראש בדבריו בפתיחת הישיבה והמבקר שלנושא של המשחקים האולימפיים, הרעיונות האולימפיים, ההישגים בספורט הם דרך גם לחינוך, להביא אותם למודעות.

אפרים זינגר: אנחנו בונים את החוויה האולימפית לא כדי ששניים וחצי עובדי הוועד האולימפי יבקרו בו אלא על מנת שזה יהפוך לחלק מתכנית הביקורים של תלמידי בתי הספר, ושיחות בעניין הזה כבר היו לנו עם שרת החינוך.

אפרים זינגר: משלחות נוער מחו"ל במסגרת נעלה והפרוייקטים האחרים שיגיעו לארץ, שיראו את הצד היפה של החברה הישראלית, יראו את הצד של הקונצנזוס.

אפרים זינגר: ושוחחנו בעניין הזה עם זאב ביילסקי יושב ראש הסוכנות.

אפרים זינגר: זו המטרה של אותה חוויה אולימפית.

אפרים זינגר: זה לא איזה שהוא משהו ששניים וחצי אנשים יראו אותו.

אפרים זינגר: לעניין הכסף, אמר מבקר המדינה בפתיחת הישיבה שבכלל, אבל בעיקר בספורט המבחן הוא בתוצאה.

אפרים זינגר: אז אני רוצה לתת שני נתונים, שהם עובדות מספריות, אם ירצו להתווכח יתווכחו.

אפרים זינגר: אחד, בעשור האחרון, לפחות מאז שראש הוועדה האולימפי, עבדכם הנאמן, מנהל היחידה לספורט הישגי גילי לוסטיג כאן, אנחנו עוסקים בעניינים, וזה לא באשמתנו, בזכותנו, הכל בזכות הספורטאים, זה כבר לא נדיר יותר לראות ספורטאי ישראלי על דוכן המנצחים בזירה הבינלאומית.

זבולון אורלב: כמה ספורטאים עומדים לנסוע לאולימפיאדה בבייג'ין?

אפרים זינגר: אני אומר עוד משפט.

אפרים זינגר: פעם ראשונה שספורטאי ישראלי זכה במדליית זהב באליפות עולם זה היה ב-1994, אבל בעשור האחרון פי ארבע ספורטאים ישראלים מגיעים לדוכן המדליסטים באליפויות עולם אירופה.

אפרים זינגר: והשיא כמובן המשחקים האולימפיים.

אפרים זינגר: ב-1992 בברצלונה, יעל ארד, אורן סמדג'ה, אז אנשים טובים אמרו זה מקרה.

אפרים זינגר: 96' מדליסט נוסף, 2000 מדליסט נוסף.

אפרים זינגר: אנחנו פועלים על פי תכניות רב שנתיות.

אפרים זינגר: מייד כשחזרנו מסידני ב-2000, ב-2001 הצבנו חזון.

אפרים זינגר: אמרנו התקווה שווה זהב.

אפרים זינגר: עם כל המשמעויות שיש מסביב לזה.

אפרים זינגר: מגובה בתכניות מקצועיות, במעטפת רפואית, ברשת בטחון כלכלית.

אפרים זינגר: לעגו לנו.

אפרים זינגר: אמרו איך אתם, ישראל.

אפרים זינגר: וזה קרה.

אפרים זינגר: וגל פרידמן, באותו קיץ נהדר, שאתם ראיתם את זה בבית, ספורטאי ישראלי, דגל ישראל, עלה זית, ההימנון מרגש.

אפרים זינגר: אנחנו עובדים בצורה מסודרת.

אפרים זינגר: אנחנו בניגוד אולי או בשונה ממגזרים אחרים, נניח נושא של תרבות, שקרוב ללבנו לא פחות, אז אם מבטלים הצגת תיאטרון אחת אז אומרים למנויים מתנצלים, בשבוע הבא תקבלו פיצוי, תהיה הצגה וכדומה.

אפרים זינגר: תכניות האימונים, התכניות המקצועיות הם רב שנתיות.

אפרים זינגר: זה כמעט כמו מודל של היי-טק, עם גרפים וכדומה.

אפרים זינגר: אם תרצו מנהל היחידה לספורט הישגי ייכנס ויספר לכם את זה.

אפרים זינגר: לכן אנחנו חייבים תמיד לשמור לעצמנו רשת בטחון, גם כלכלית, כדי שלא יהיה מצב שמסיבות כאלה ואחרות, איך אומרים בשפה של החבר'ה, היינו בסרט הזה, מוסדות רשמיים הבטיחו לנו סכום איקס, ואדוני היושב ראש מכיר את זה.

זבולון אורלב: אני מכיר את זה שראשי ממשלות הבטיחו, לאחר מכן היינו צריכים להיאבק וברוך השם גם הצלחנו.

אפרים זינגר: אבל באותה נקודת זמן, כשלא היה לנו, לא יכולנו לבוא לספורטאי או למאמן או למנהל המקצועי שלנו ולהגיד סליחה, אותו מחנה אימונים שצריכים לצאת, תדחו את זה, כי אין כרגע כסף, נשלים את זה בעוד חודשיים.

אפרים זינגר: ולכן חשובה אותה רשת בטחון.

אפרים זינגר: אז זה מבחינת ההישגים.

אפרים זינגר: מבחינת הספורטאים, אני אומר את זה באחריות, ומי שרוצה יבדוק אותי, אנחנו נמצאים בצמרת האירופאית בכל מה שקשור לתמיכת ועד אולימפי בספורטאים אולימפים.

זבולון אורלב: לא נשמעה כנגד זה טענה.

אפרים זינגר: לכן זה לא נפגע וההוא לא נפגע, אנחנו, איך אומרים, ברוך השם, בעזרת השם, עושים את הדברים שמוטלים עלינו.

אפרים זינגר: כך שהספורטאים, ספורטאי הצמרת של מדינת ישראל, נהנים מהוועד האולימפי, מסיוע באותם ארבעה מעגלים, מקצועי, רפואי, רשת בטחון כלכלית, ציבורי, ואני לא אכנס לזה.

אפרים זינגר: בין המובילים באירופה.

אפרים זינגר: לגבי האמנה, אותה אמנה מפורסמת באה להסדיר את מערכת היחסים שבין הוועד האולימפי לספורטאים.

אפרים זינגר: היא מקיפה מגוון נושאים.

אפרים זינגר: משום מה העיסוק הוא באותו נושא של ספונסרים.

אפרים זינגר: היא באה להסדיר את מכלול היחסים.

אפרים זינגר: כי הוועד האולימפי אחראי בפני מדינת ישראל, בפני אזרחי ישראל, על הופעתה של משלחת ישראל.

אפרים זינגר: מבחינה הישגית, ועל כך היחידה לספורט הישגי, יחד עם האיגודים, יושבים פה ראשי איגודים, עמלים יום יום, היא אחראית בנושא הרפואי, ולכן הקמנו מערך שאירופאים לומדים את זה מאתנו, יש לנו מרפאה אולימפית במכון וינגייט, ובית החולים אולימפי בבית החולים מאיר בכפר סבא.

אפרים זינגר: הספורטאים האולימפיים מקבלים מערכת רפואית שאף אזרח במדינת ישראל לא מקבל כמוה.

אפרים זינגר: הנושא השלישי שאנחנו אחראים, כמובן הוא טריויאלי, סמים.

אפרים זינגר: חס וחלילה שספורטאי ישראלי.

אפרים זינגר: לכן הם מבוקרים על ידינו.

אפרים זינגר: הנושא הנוסף הוא הנושא הייצוגי.

אפרים זינגר: ספורטאי אולימפי בהגדרה שלו, כך אנחנו רואים את זה, זה לא כתוב בשום מקום, זו החלטה שלנו, מחוייב להתנהגות מסויימת, אנחנו קוראים לה התנהגות ייצוגית.

אפרים זינגר: החל מדרך התבטאות, גמור בדרך התנהגות, לבוש וכדומה.

אפרים זינגר: ולכן ספורטאים עלו מחבר העמים, ממקומות אחרים, אנחנו מצאנו לנכון לשכור מורים ללימוד השפה העברית לאותם ספורטאים.

אפרים זינגר: זה קשור לספורט או לא קשור לספורט, זה לא קשור לספורט.

אפרים זינגר: לגבי הנושא של האמנה האולימפית, מחזיק נציג המבקר את הכותרת, הכותרת:

אפרים זינגר: אין שום קשר בין מה שקורה במציאות לבין מה שכתוב בכותרת.

אפרים זינגר: ומה קורה במציאות, נורא פשוט.

אפרים זינגר: בעקבות דו"ח מבקר המדינה אנחנו עשינו חושבים.

אפרים זינגר: וישבנו, יושב כאן היועץ המשפטי, ישבנו עם האחרים ואמרנו אנחנו מכינים טיוטה.

אפרים זינגר: את הטיוטה הזו אנחנו מעבירים לעיונם של הספורטאים על מנת לקבל הערות ולקבל תובנות נוספות ולשבת יחד ולגבש את אותה אמנה.

אפרים זינגר: וזה בדיוק מה שעשינו.

אפרים זינגר: הכנו טיוטה, נתנו את זה לספורטאים בפרהסיה, בגיבושון בירושלים, שאת המחזיק את הכתבה, לא בסתר אלא בפרהסיה, הנחנו את הטיוטה ואמרנו זה נמצא בשלב שהיועץ המשפטי של הוועד האולימפי יושב עם הנציג המשפטי, עורך הדין של הספורטאים.

גיל עטר: אנחנו ישבנו בשבוע שעבר, הוא הבטיח לי שעד סוף שבוע זה אנחנו נקבל את הטיוטה שמקובלת עליהם.

גיל עטר: פחות או יותר שמונים אחוז מהדברים אנחנו סגרנו.

צבי ורשביאק: ואז זה הרבה יותר מקל מאשר בכל מדינות אירופה.

זבולון אורלב: תודה רבה.

גלעד לוסטיג: לשאלה שלך כארבעים ספורטאים עומדים להשתתף במשחקים האולימפיים.

זבולון אורלב: באיזה ענפי ספורט?

גלעד לוסטיג: גם הענפים המסורתיים, אתלטיקה, שחייה, התעמלות מכשירים, קליעה, שיט, ג'ודו, טאקוונדו, טניס כמובן.

גלעד לוסטיג: אנחנו מאוד מקווים שיהיה לנו לראשונה טריאתלט, שיש לו סיכויים ריאליים, ויש לנו את ההתעמלות אומנותית קבוצתי שפעם ראשונה שיש קבוצה.

זבולון אורלב: למה אנחנו יכולים לצפות מבחינת מדליות?

גלעד לוסטיג: מדליה אחת חייבת לבוא לנו מענף השיט, זה ענף שאנחנו משקיעים בו המון משאבים כספיים ואנושיים ומקצועיים, וחייבת לחזור משם, ויש כמה אופציות.

גלעד לוסטיג: ומדליה אחת נוספת אפשרית מענפי הקרב.

גלעד לוסטיג: בגדול הג'ודו זה ענף עם הסיכויים הרבים.

גלעד לוסטיג: יש לנו בטניס סיכוי להגיע למדליה, אנדי רם ויוני ארליך יש להם סיכוי טוב ביום נתון לחזור עם מדליה.

זבולון אורלב: כלומר במקרה הטוב שלוש מדליות.

גלעד לוסטיג: אנחנו אומרים בין אחת לשתיים.

גלעד לוסטיג: כדי להשיג אחת או שתיים צריך להיות בערך חמש שש מועמדויות למדליה, ונכון להיום נעשה בעולם יותר ויותר קשה להשיג מדליות.

גלעד לוסטיג: באתונה לקחו רק שבעים וחמש מדינות מדליה, לעומת שמונים שלקחו בסידני.

זבולון אורלב: כמה מדליות קיבלנו באולימפיאדה הקודמת?

גלעד לוסטיג: שתיים.

זבולון אורלב: עולה על דעתך שנרד?

גלעד לוסטיג: התשובה היא לא, אבל לפעמים קורים דברים שלא עולים על דעתנו.

זבולון אורלב: אני חושב שפה יש הסכמה רחבה, תמימות דעים מוחלטת שכמובן הוועדה והמבקר וכולם רק מאחלים לספורטאים באמת הצלחה רבה.

זבולון אורלב: הם יכולים להביא כבוד רב למדינת ישראל.

זבולון אורלב: אגב העיר לי המבקר שביחס למוזיאון שדיברתם שאין על כך בעצם החלטה של הנהלת הוועד האולימפי להקים את המוזיאון.

צבי ורשביאק: יש החלטה של הנהלת הוועד האולימפי.

צבי ורשביאק: היא הקימה גם ועדה שתוכל לטפל בעומק.

אהרן הילינגר: אתם התקשרתם עם האדריכלית בלי שהיתה החלטה, שילמתם לה שלוש מאות אלף שקל עבור פעילויות שקשורות להקמת המוזיאון בלי שהיתה.

גאלב מג'אדלה: אני מתנצל כי אני חייב לעזוב לטובת נושאים אחרים לא פחות חשובים.

גאלב מג'אדלה: נהניתי מכל רגע באמת מהדיון, כבוד היושב ראש, אני חייב לומר.

זבולון אורלב: זאת בעיה שלי אם נהנית.

גאלב מג'אדלה: ואני אשמח לבוא לכל דיון בהשתתפות כבוד מבקר המדינה.

זבולון אורלב: תדע לך רק שאני הולך לעשות דיון פה על מחדל שעדיין לא הוזמנתי לשראם-אשיך.

זבולון אורלב: מדוע אינם מקויימות הבטחות שלטוניות.

גאלב מג'אדלה: אתה החלטת ללכת לאופוזיציה.

גאלב מג'אדלה: כשהובטח לך היית בצד של השלום.

זבולון אורלב: בשנת 2002 כשפואד בן אליעזר היה שר הבטחון הוא נסע להיפגש עם נשיא מצרים מובראכ בשארם-אשיך והוא לקח גם חבר כנסת אחד מהאופוזיציה, שגם אז הייתי באופוזיציה, יושב ראש ועדת החינוך והתרבות, עם חברי כנסת מהקואליציה, אופיר פינס ודליה רבין, ומי שהמליץ עלי כחבר כנסת מהאופוזיציה היה ראלב מג'אדלה שאז הוא לא היה חבר כנסת, הוא היה ראש אגף במפלגת העבודה.

זבולון אורלב: ועל כך אני מודה לו.

זבולון אורלב: במהלך הביקור שם הוסדר עם נשיא מצרים שאני אוזמן לחופשה משפחתית למעונו של הנשיא, והנשיא אמר את זה כבל עם ועדה, ואמרתי לו בטח הנשיא אומר את זה בהומור, אז הוא אמר לא, אני לא אומר את זה בהומור, אני אומר את זה ברצינות, אתה מר אורלב, אתה תבוא עם משפחתך, ואני מזמין אותך לבוא, ומי היה ראש לשכתו שם, אני מבקש ממך להסדיר את הנושא הזה.

זבולון אורלב: אני מבקש דו"ח מבקר המדינה למה ההבטחה השלטונית הזאת לא קויימה עד היום.

גאלב מג'אדלה: קודם כל אני שמח שהוזמנתי לישיבת הוועדה.

גאלב מג'אדלה: אדוני היושב ראש, אני חושב שזה דיון ראוי בדו"ח ראוי שעשה משרד המבקר, ואני מברך על כל ביקורת, אני חושב שביקורת זה דבר טוב וזה דבר חשוב במערכות שלנו, במערכת הדמוקרטית בכלל.

גאלב מג'אדלה: אני נהניתי מכל רגע, ואני אומר את זה ביושר, כי אנחנו תמיד מהצד האחר.

גאלב מג'אדלה: עכשיו ראינו צד שונה, ואני חושב שהוועד האולימפי, כפי שאני מכיר אותו, לפחות משתי קדנציות, שמונה שנים, צריך לברך על הביקורת, צריך לחבק אותה, ללמוד אותה, להסיק את המסקנות, לעשות את הדברים הנכונים, ליישם את דו"ח הביקורת.

גאלב מג'אדלה: זה חשוב מאוד.

גאלב מג'אדלה: אני רק רוצה, אני מקווה שאני לא מפתיע אותך, אנחנו יודעים, ואתה אמרת את זה בפתיחה שלך, הוועד האולימפי הוא מערכת ספורט עצמאית שפועלת על פי תקנון הוועד האולימפי הבינלאומי.

גאלב מג'אדלה: ואלכס גלעדי חבר שלי היה מתייצב כל ישיבת הנהלת הוועד האולימפי כדי לפקוח עין שאנחנו מתנהלים באופן עצמאי, שהממשלה לא מתערבת.

גאלב מג'אדלה: וזה התקנון של הוועד האולימפי הבינלאומי.

גאלב מג'אדלה: יחד עם זאת אנחנו חושבים שיש לנו מה להגיד לוועד האולימפי שלנו, ואנחנו נאמר לוועד האולימפי, אנחנו ביחסי גומלין לטובת הספורט ולטובת השחקנים, הספורטאים שלנו, שאנחנו רוצים שיגיעו לאולימפיאדה ושמספרם יילך ויגדל, וענפים שונים ונוספים, אני בהחלט לא מבין את הנושא של הייצוג לנשים.

גאלב מג'אדלה: זה לא כל כך בידינו מאה אחוז אבל אנחנו יכולים גם לומר לאיגוד הכדורסל, אם יש לו שלושה נציגים והוא לא שולח נציגה, הם לא ייכהנו.

צבי ורשביאק: זה מה שהחלטנו.

גאלב מג'אדלה: יפה.

גאלב מג'אדלה: או להתאחדות לכדורגל.

גאלב מג'אדלה: אבל לענף אחד שיש לו נציג אחד אתה תשמח מאוד אם הוא באמת ייתן נציגה.

גאלב מג'אדלה: אנחנו בעניין הזה ובעניינים נוספים שראיתי כאן

גאלב מג'אדלה: אנחנו מוכנים לשלב ידיים עם המבקר כדי לעשות זאת למען הוועד האולימפי, למעט הספורט בישראל, למען ההישגים שאנחנו רוצים שיגיעו.

גאלב מג'אדלה: הדבר הנוסף שאני רוצה לומר שאנחנו לצערי ב-2007 לא תיקצבנו את הוועד האולימפי.

גאלב מג'אדלה: בכל מה שנוגע להדר יוסף, איפה שראיתי את הביקורת.

גאלב מג'אדלה: אנחנו גם רוצים שהוועד האולימפי הישראלי, אדוני היושב ראש, כבוד המבקר, אנחנו רוצים שיהיו לו מוסדות, ואנחנו רוצים שיהיה לו מוזיאון, ואנחנו רוצים שיהיה לו משרדים ראויים שלו, כאשר יגיעו מהעולם כאורחים לוועד האולימפי לא יאכלו במסעדות ולא יתארחו בבתי מלון, זה לא ראוי.

גאלב מג'אדלה: אני אספר לך רק סיפור כדי שתדע.

גאלב מג'אדלה: הם אירחו, הוועד האולימפי אירחו את שר הספורט הסיני לפני שלושה חודשים.

גאלב מג'אדלה: ואמרו לי אנחנו רוצים שתאכל איתו ארוחת ערב.

גאלב מג'אדלה: עכשיו שר הספורט הסיני, אני לא צריך להגיד לכם, זה לא שר הספורט של קפריסין, עם כל הכבוד.

גאלב מג'אדלה: המדינה שמארחת את האולימפיאדה, בשנה אולימפית.

גאלב מג'אדלה: אמרתי חבר'ה, תעשו לי טובה, אני לא יכול איתו לעשות את זה במסעדה ולא בבית מלון.

גאלב מג'אדלה: אני מוכן להביא אותו אלי הביתה.

גאלב מג'אדלה: אני יודע שזה שלושים איש, זה לא פשוט, לא צריך להסביר יותר.

גאלב מג'אדלה: וזה היה אצלי בבית, ואדוני המבקר, שר הספורט הסיני לא יכל להתאפק, הוא אמר זה המדינה הארבעים ואחת שאני מבקר, באף מדינה שר הספורט שלה לא הכניס אותי לבית לארוחה, לא קיבל את פניי בביתו, לא עשו אוכל בבית, לא הגיש לי אוכל.

גאלב מג'אדלה: עכשיו אלה דברים שמשפיעים.

גאלב מג'אדלה: אם אתה מארח את שר הספורט במסעדה או בבית מלון, או במשרדים שלך, במערכת שלך, זה שונה.

גאלב מג'אדלה: זה חלק מהחיים.

גאלב מג'אדלה: אני דוגל בזה שיהיה לוועד האולימפי גם מוזיאון, וגם משרדים ראויים, וגם מוסדות.

גאלב מג'אדלה: אבל שיעשו על הצד הנכון ביותר, על פי כל הנהלים והכללים הדרושים.

גאלב מג'אדלה: אני בהחלט מאה אחוז מסכים איתך.

גאלב מג'אדלה: ואני אומר לך, אותו שר הספורט הסיני, עוד בשדה התעופה לא יכל לעלות למטוס מבלי לשחרר הצהרה ברוח הדברים האלה.

גאלב מג'אדלה: מה זה עשה לנו, עשה לנו המון.

גאלב מג'אדלה: זה שבבית עבדו יומיים שבשביל זה זה משהו אחר.

גאלב מג'אדלה: אבל אחר כך שלח הזמנה אישית אלי ולרעייתי, ואנחנו צריכים להיות שם באולימפיאדה באוגוסט.

גאלב מג'אדלה: אמרו לא, זה לא שייך.

גאלב מג'אדלה: זו הזמנה אישית.

גאלב מג'אדלה: והוא היה בעוד כמה מדינות, אני לא ראיתי שהזמין אחר כך אישית את שר הספורט של המדינות האלה.

גאלב מג'אדלה: כאן אנחנו חייבים גם להיראות בסדר.

גאלב מג'אדלה: אדוני המבקר, בצד הביקורת הנכונה והקונסטרוקטיבית והטובה שצריכים אנשי משרדך לעשות צריכים גם לראות ראייה כוללת במה שנוגע אלינו כלפי חוץ, כלפי העולם.

גאלב מג'אדלה: ואני מוכן, אנחנו קיבלנו מהיועצת המשפטית שלנו התייחסות, היא אמרה שאנחנו בעניין הזה לא יכולים הרבה לומר, כי יש תקנון בינלאומי לוועד האולימפי הישראלי שהוא חבר בו.

גאלב מג'אדלה: יחד עם זאת אני מוכן שנקיים שיחה מסודרת, דווקא אחרי הדיון כאן, עם יושב ראש הוועד האולימפי והמנכ"ל, עם אנשי הביקורת שלך שעשו את העבודה הספציפית על הוועד האולימפי, ולראות באמת, בדיון אמיתי, ענייני, לטובת העניין, מה עשינו, מה לא עשינו, מה אנחנו צריכים לעשות ומה אפשר לעשות, וברצון רב אני מוכן אפילו אדוני היושב ראש להתחייב שזה יהיה פרק זמן של שישים יום שאנחנו נעשה את זה, ואפילו נעביר אליך דו"ח מסודר מהפגישה הזאת.

גאלב מג'אדלה: ואני עושה את זה לא כמחוייב, אני עושה את זה מרצון, כי חשוב לי שדו"ח המבקר ייושם, וחשוב לי שהוועד האולימפי הישראלי יהיה נקי כמו שצריך, ויהיה לו תדמית טובה וחיובית, ואני רוצה שימשיך להיות אחד ממוסדות הספורט המובילים בישראל, מכל הבחינות.

גאלב מג'אדלה: ואני מאוד מודה לך, אני אהיה עוד כמה דקות אבל אחר כך ברשותך, ברשות אדוני המבקר, אני נאלץ לעזוב, אני מתנצל.

זבולון אורלב: תודה.

זבולון אורלב: המועצה להימורים בספורט, בבקשה.

גדעון בריקמן: תודה רבה.

גדעון בריקמן: כאשר אנחנו קיבלנו העתק מדו"ח מבקר המדינה שמתייחס לוועד האולימפי, ועל פי חוק מבקר המדינה, אנחנו מליאת מועצת ההימורים הקימה צוות לתיקון הליקויים, באותם נושאים שההתייחסות אל מועצת ההימורים היתה קשורה לוועד האולימפי.

גדעון בריקמן: רק לשם הסדר הטוב להגיד שהכספים במועצת ההימורים מחולקים לפי חלוקה של ועדה ציבורית שקבעה בזמנו שרת הספורט, לגבי איגודים ואגודות.

גדעון בריקמן: והשנה, לפני שקיבלנו את דו"ח מבקר המדינה, לפני כשנה, הקמנו ועדה ציבורית, ברשותו של השופט עזרא קמה, שתורה לנו איך לחלק את הכספים למטרות ספורט אחרות, שהם בין היתר הוועד האולימפי, איילת, התאחדות בתי ספר, איגוד ספורט עממי, אסא וקרן ספורטאים מצטיינים.

גדעון בריקמן: השופט קמה הגיש את הדו"ח למועצת ההימורים.

גדעון בריקמן: ומליאת מועצת ההימורים אימצה את דו"ח ועדת קמה.

גדעון בריקמן: אני אגיד לך ברשותך, לגבי ספורט הנכים, אנחנו ביוזמתנו לפני כשלושה חודשים העלינו על סדר היום את הנושא של בייג'ין 2008, ואנחנו מיוזמתנו תיקצבנו לסייפשל-אולימפיק קרוב לשמונה מאות מיליון ₪, לארגון הנכים קרוב למיליון וחצי ₪, ושלושה וחצי מיליון ₪ למתקנים, לספורטאים המצטיינים בוינגייט, שהיום אגב הקימו מתקן מיוחד לספורטאים המצטיינים, שהיום בשעה ארבע חונכים אותו, וזה בנפרד להקצבות הרגילות.

גדעון בריקמן: מיליון וחצי ₪ קיבלו הנכים, אם אתם לשם הסדר הטוב, חודש לאחר בייג'ין יש אולימפיאדת נכים ושם אנחנו רצינו לעזור לנכים, ובהחלט ביוזמה שלנו תיקצבנו אותם בעוד מיליון וחצי ₪.

גדעון בריקמן: לגבי נושא של ייעוד שטחים בהתייחסות שלנו ברב ספורט, נכון שזה עלה בדו"ח מבקר המדינה, יש בתוך מועצת ההימורים תהיות או השגות לגבי סיווג השטח.

גדעון בריקמן: הנושא הזה עבר לאותה ועדה שהקמנו.

גדעון בריקמן: הוועדה אגב כוללת את סמנכ"ל הכספים שלנו, יושב ראש ועדת ביקורת ומבקר הפנים שלנו.

גדעון בריקמן: מבקר הפנים שלנו בודק את הנושא שנקרא יישום שטחים ברב-ספורט החדש, ואני מאוד מקווה, הוא צריך לתת לנו תשובות במשך חודש ינואר, ותהיה התייחסות ספציפית לנושא הזה במיוחד.

גדעון בריקמן: לגבי תעריפי שימוש ברב-ספורט אני רוצה להגיד בהזדמנות זאת שאנחנו, מועצת ההימורים משקיעים מאות מיליונים בשנה במתקני ספורט.

גדעון בריקמן: כל מתקן ספורט שאנחנו חלק מההשקעה שלו אנחנו מדגישים במפורש שהשימוש לאגודות ספורט יהיה בעלות, כלומר יכול לבוא היכל נוקיה ולהשכיר את זה לבלט השוודי, וייקח מהם כמה שהוא רוצה, אבל אגודות ספורט שמשחקות בהיכל הספורט העלויות נטו.

גדעון בריקמן: וככה גם ברב-ספורט.

זבולון אורלב: מי בודק שזה רק עלויות?

גדעון בריקמן: מדי פעם אנחנו עושים בדיקות, מועצת ההימורים, ועומדים על זה שזה יהיה עלויות.

גדעון בריקמן: אנחנו יוצאים מתוך הנחה שהדברים נעשים.

גדעון בריקמן: היה דווקא בהיכל הספורט אגודה מסויימת בכדורסל שחשבה שהיא מקופחת.

גדעון בריקמן: היא פנתה אלינו, הנושא נבדק, גם היום הוא נבדק.

גדעון בריקמן: נשלחו תשובות בהתאם.

גדעון בריקמן: אנחנו בטוחים שאותה אגודה משלמת בדיוק כמו אגודה אחרת עירונית, ואני בכוונה לא מזכיר שמות, אבל משלמת עלויות.

גדעון בריקמן: עלויות נטו.

גדעון בריקמן: להבדיל מאותו פסטיבל בלט רוסי שיבוא וישלם אולי פי חמש, פי שש, וזה בסדר.

זבולון אורלב: זה בסדר גמור שבודקים תלונות, אני מציע לך לשקול לקיים בדיקות יזומות, מדגמיות .

גדעון בריקמן: בהחלט.

גדעון בריקמן: יש לנו קרן מתקנים שהיא דומיננטית.

זבולון אורלב: כל דבר שאין בו פיקוח ואין סיכוי שהוא ייבדק הוא מועד לפורענות.

גדעון בריקמן: אז אצלנו, ברשותך, אנחנו בונים עשרות מתקנים בשנה, קרן המתקנים אחד מהתפקידים שלה זה לצאת לשטח ולראות בעיניים את קצב ההתקדמות, את ההתקדמות עצמה, ובדיקות כמו היכל נוקיה או הדר יוסף לראות שבאמת מתקיימים שם כל אותם סעיפים שנחתמו בהסכם בין מועצת ההימורים למתקנים עצמם.

זבולון אורלב: ניגודי עניינים של חברי המועצה.

גדעון בריקמן: ברשותך, אני כיושב ראש המועצה באותם נושאים שיש ניגוד עניינים היועץ המשפטי תמיד אני שואל אותו, הוא יושב פה לידי, עו"ד יאיר שילה, אנחנו במועצת ההימורים, אני כיושב ראש מועצת ההימורים מקפיד במיוחד על אותם נושאים שאני חושב שיש ניגוד עניינים.

גדעון בריקמן: לפני כל נושא חשוב שבא לדיון אני מבקש מהיועץ המשפטי להעיר את ההערות שלו.

זבולון אורלב: חברי המועצה שלכם ממלאים טפסים של ניגודי עניינים?

גדעון בריקמן: כן.

זבולון אורלב: יש לכם את המפה של כל חבר איפה הוא מכהן בדברים אחרים?

זבולון אורלב: אני עכשיו עובר ברשותך ליועץ המשפטי, אני שואל את היועץ המשפטי, יש אצלכם טיפול במניעת ניגודי עניינים, על ידי כך שחברים ימלאו טפסים?

יאיר שילה: רוב החברים עוברים דרך ועדת שפניץ, והיא, כשזה עובר דרכה היא מחתימה אותם גם על התחייבות וגם אני מקבל את הפירוט של מה שנראה לה כנקודות שעשויות להיות רלוונטיות בעניין הזה.

יאיר שילה: אלה שלא מגיעים דרכם אז אין לי מידע מעבר למידע הכללי שיש.

זבולון אורלב: למה אתם לא מסדירים בתקנון שהם ימלאו את אותם טפסים?

יאיר שילה: בהחלט ניקח את זה בחשבון.

גיל עטר: חברי הוועד האולימפי אכן עברו את הוועדה.

גיל עטר: זאת אומרת הם באמת מילאו את הטפסים של ניגודי עניינים, שני חברי הוועד האולימפי במליאה של המועצה.

זבולון אורלב: יש עוד משהו למועצה לתרום?

זבולון אורלב: אם לא אנחנו עוברים ליחידה לספורט הישגי.

זבולון אורלב: נטענה פה טענה שהכספים שאמורים להגיע ליחידה שלך, עשרים אחוז מהם אינם מנוצלים כראוי.

זבולון אורלב: בעצם הופכים להיות יתרות או הולכים למטרות אחרות.

זבולון אורלב: אני מבין אלה שיודע כמה אתם זקוקים לכסף.

זבולון אורלב: אז למה זה קורה מצב, מעבר להסברים שניתנו עד עכשיו, שאתה לא יכול לתכנן באופן שכל הכספים שיגיעו למטרה הזאת אמנם ינוצלו.

גלעד לוסטיג: אני יכול להגיד בוודאות ובאחריות, אני מראשון לתשיעי 97', אני חושב שאני יכול לומר את זה בשמחה אפילו, ששמנו את הספורטאי במרכז, ובעצם כל המערכת מסביב, בכל צורה שהיא, עושה את המיטב כדי שהספורטאי יקבל את מירב המשאבים בכל ההיבטים שקשורים בהכנתו, בצורה הטובה ביותר, שברגע האמת אכן ישיג את מה שאנחנו מצפים ממנו וינצל את הפוטנציאל שגלום בו.

גלעד לוסטיג: זה נר לרגלינו לאורך כל הדרך הזאת.

גלעד לוסטיג: אחד הדברים שמאוד חשובים לנו, זה שהספורטאי יידע, וכשאני אומר הספורטאי אני מדבר על הספורטאי הבכיר, שלא יהיו אי הבנות, היחידה לספורט הישגי אחראית על הצמרת, ואני מדבר עליהם, לפי העקרון שמונים-עשרים, לתת הרבה למעט.

זבולון אורלב: כמה ספורטאים אתם מעסיקים?

גלעד לוסטיג: בתחילת תהליך בסביבות מאה חמישים.

גלעד לוסטיג: כמובן שלאט לאט, הם בנויים במבנה היררכי של דרגות שמפורסמות וידועות ונגישות לכולם בספרים מסודרים, שאני חושב שחברי מבקר המדינה שהיו אצלנו ראו אותם בצורה מאוד מאוד ברורה, הכל ידוע וכתוב מראש לאיזה סגל אתה נכנס ואיך אתה יכול להיכנס אליו.

גלעד לוסטיג: וברגע שאתה נכנס לסגל הזה מה התנאים שאתה מקבל, וכמובן שוב אני אומר שזה מבנה היררכי ברור, מסגל עתודה, לסגל נוער מיוחד, לסגל בכיר, סגל מיוחד ואחר כך סגל הזהב.

גלעד לוסטיג: מקבלים את כל ההכנות האולימפיות במסגרת הוועד האולימפי בצורה מאוד מאוד מסודרת, מאורגנת וידועה, שאני אומר אין שום, אחד הדברים שחשובים שאותו ספורטאי, אותו מאמן, אותו איש מקצוע שמוביל את הספורטאי יודע שהתכנית שלו היא ממומשת במלואה, ואי אפשר, זיגי גם הזכיר את זה קודם, אי אפשר לעשות קיצורי דרך.

גלעד לוסטיג: אי אפשר להגיד לו היום אין כסף, היום לא תצא למחנה, בוא אני אתן לך שני מחנות בסוף תהליך.

גלעד לוסטיג: אחד הדברים הכי חשובים לנו, ואני חושב שבמחזור האולימפי הזה בפרט, מעולם לא היו לנו הכנות אולימפיות כל כך מוצלחות.

גלעד לוסטיג: מבחינה זו הספורטאים, וגם בכירי הספורטאים שלנו מודיעים ומכריזים על זה בפה מלא, וזה אפשר להגיד גם בזכות התרומה שהיתה מסידני פרנק זכרונו לברכה, מקבלים מלגות חודשיות, תמריצים שלא היו אף פעם, וכמובן תכנית מקצועית מלאה.

גלעד לוסטיג: הספורטאים האלה מקבלים תכנית אופטימלית.

גלעד לוסטיג: אין דבר כזה שמשהו בתכנית שרצינו לעשות לא מימשנו.

גלעד לוסטיג: וזה מתחיל מסיוע בלתי רגיל שאנחנו מקבלים ממועצת ההימורים, שאני אומר פה בנושא הזה לספורטאי הצמרת שלנו אין אפילו את התירוץ הכי קלוש שאין להם את הציוד הכי טוב והכי מתקדם כמו היריבים שלהם בעולם.

גלעד לוסטיג: כשדיברנו על השיט, אין דבר כזה שאין להם את הסירה הכי טובה והכי מתקדמת, ואין לקלעים את הרובים הכי טובים ואת החליפה הכי טובה וכך הלאה וכך הלאה.

גלעד לוסטיג: מהבחינה הזאת מקבלים את כל הצרכים שלהם.

זבולון אורלב: בכל זאת עדיין לכאורה על הנייר יש עודף טוען המבקר של עשרים אחוז מהכסף, שעדיין לא מנוצל.

גלעד לוסטיג: מבחינת התקציב של היחידה לספורט הישגי שמופנה לספורטאים אנחנו מנצלים עד האגורה האחרונה.

זבולון אורלב: כלומר אתה לא יודע על כסף שמגיע שלא מנוצל וכדומה.

גלעד לוסטיג: בפירוש לא.

זבולון אורלב: אני כתבתי לאהרון שצריך לבדוק מתי מגיע הכסף.

אהרן הילינגר: בדקנו.

אהרן הילינגר: אם שמת לב בנתונים זה לא בשנה אחת.

אהרן הילינגר: זה מגיע לאורך שנים, והשנה הזאת היתה שנה חריגה.

זבולון אורלב: נער הייתי ובגרתי, ואני יודע שבמשרדי הממשלה יש מינהג מגונה שאי שם בחודש ספטמבר, אוקטובר, נובמבר פתאום מעבירים עודפים מה שנקרא כדי להראות ניצול תקציבי מירבי, ואז גוף מקבל בחודש דצמבר או בינואר כספים על השנה שעברה.

זבולון אורלב: מה אתה רוצה שהוא יעשה עם זה?

אהרן הילינגר: מדובר בכספי המועצה ולא בכספי המדינה.

אהרן הילינגר: המועצה להסדרים בספורט.

אהרן הילינגר: בשנה מסויימת היו עודפים.

אהרן הילינגר: לא בכל השנים.

אליעד טמיר: גם בהנחה שהכספים האלה הגיעו ברגע האחרון ואי אפשר היה באמת לנצל אותם אז עדיף לשמור אותם לשנה הבאה.

אליעד טמיר: יתרת העודפים הנצברת גדלה כל שנה.

אליעד טמיר: זאת אומרת זה לא רק העודפים ששנה אחת יש עודפים ושנה הבאה זה לא קורה.

זבולון אורלב: אלה כספים מיועדים שחור על גבי לבן למטרת היחידה לספורט הישגי?

אליעד טמיר: שמענו גם ממנכ"ל הוועד וגם ממנהל היחידה לספורט הישגי שצריך איזו רשת בטחון למקרה שתקרה תקלה, סירה תיתקע, וציוד יתקלקל.

אליעד טמיר: אם ככה יש לוועד קרן, קרן אולימפית, זו קרן שהמטרה שלה בדיוק לצרכים האלה, לממן הכנות ספורטאים לאולימפיאדה.

אליעד טמיר: אבל הם לקחו את העודפים כמו ששמענו וייעדו אותם למוזיאון.

אליעד טמיר: אם צריך רשת בטחון להכנות אולימפיות תייעד את הכספים לקרן שיש לך כבר, קרן אולימפית.

אליעד טמיר: זו המטרה הרשומה שלהם.

אליעד טמיר: למה אתה מעביר אותם לקרן בניין, אם המטרה שלך בניין אז זה בניין.

אפרים זינגר: אנחנו לא ארגון ספורט, לכן אנחנו לא מקבלים ניקוד לפי מספר הקבוצות שיש לנו.

זבולון אורלב: סליחה, העדיפויות לכאורה מוסמך לקבוע הגוף שמוסמך לקבוע את העדיפויות.

זבולון אורלב: כלומר בא הוועד האולימפי, אומר שמע, באמנה הבינלאומית, אני לא אומר מה העדיפויות שלי, אני גם הייתי תמיד מעדיף עוד ליחידה לספורט הישגי וכדומה.

זבולון אורלב: אבל אני אין לי אחריות.

זבולון אורלב: הם אומרים באמנה אני צריך להקים גם חוויה אולימפית כמו שהם קוראים לדבר הזה, ואם יש לי כסף אז אני חושב שהחלוקה הנכונה היא כמו שאנחנו חילקנו.

זבולון אורלב: השאלה מה הבעיה, למה הם לא מוסמכים לקבל את ההחלטה הזאת.

אליעד טמיר: ציטטנו בדו"ח הוועדה שרואה החשבון של מועצת ההימורים, באחד מהדו"חות שלו, הביקורת היתה סקירת הדו"ח הכספי, והוא טען לגבי רווחי הוועד בשנים 2003-2004, ציטוט: "אלה לא מספרים המאפיינים עמותה אלא מאפיינים עסק.

אליעד טמיר: "

זבולון אורלב: לא הבנתי.

אליעד טמיר: רואה החשבון של מועצת ההימורים עשה בדיקה על הדו"ח הכספי של הוועד האולימפי לגבי השנים 2003-2004, הוא טען, וזה ציטוט שלו: "אלה לא מספרים המאפיינים עמותות אלא מאפיינים עסק".

צבי ורשביאק: מותר לי להגיד מילה בנושא, רגילים כולם לעמותות שהם במינוס, שחייבים כסף.

צבי ורשביאק: זה כל הסיפור.

צבי ורשביאק: ולכן, מאחר שאני הייתי כשהוא אמר את זה, הוא אמר רבותיי, אני בדרך כלל רגיל לראות עמותות שהמצב שלהם בגרעון.

צבי ורשביאק: הם לא בגרעון.

זבולון אורלב: מה ההשקעה במוזיאון קשור לעסק?

אליעד טמיר: הוא דיבר על העודפים שהם צוברים מדי שנה בשנה.

צבי ורשביאק: אני גאה בזה שאני כיושב ראש עמותה, ועוד עמותה אחת, ואף פעם אני לא בגרעון.

צבי ורשביאק: אני גאה בזה.

צבי ורשביאק: ותענישו אותי על כך.

זבולון אורלב: התלונה היא שיש להם עודפים, אני לא מבין?

זבולון אורלב: אני הבנתי שכספים שצריכים להגיע למטרה מאוד חשובה כמו הכנת הספורטאים לא מנוצלים.

זבולון אורלב: אז קודם כל הם טוענים הכספים האלה לא מיועדים, זה הולך לכלל המטרות של הוועד האולימפי, ובין המטרות שלנו יש מטרה לגיטימית.

גדעון בריקמן: בהמשך להערה שאמר נציג מבקר המדינה, אחת הסיבות שהקמנו את ועדת קמה היתה הסיבה הזאת, ונכון, ועדת קמה התייחסה לוועד האולימפי, ולצערי הרב היא פגעה בהם, היא קיצצה להם מהתקציב.

גדעון בריקמן: ואכן משנת 2008 ועד האולימפי יקבל פחות כסף ממועצת ההימורים.

גדעון בריקמן: בהחלט כן.

גדעון בריקמן: ואני מתייחס למה שאמר נציג מבקר המדינה.

זבולון אורלב: הם רואים שיש להם יתרות.

צבי ורשביאק: במדינת ישראל תעשה גרעון ואז יתנו לך לכסות את הבזבוזים שלך.

זבולון אורלב: טוב, חברים, יש עוד שני גופים, אחד זה מרכזי הספורט והשני זה איגודי הספורט.

זבולון אורלב: מרכזי הספורט מישהו רוצה רשות דיבור?

שי שני: בוקר טוב, שמי שי שני, מנכ"ל מרכז הפועל.

שי שני: וחבר הנהלת ועד אולימפי.

שי שני: אני רוצה להגיד באמת רק בקצרה, קודם כל לגבי ההתייחסות של הדו"ח למרכזי הספורט, אז אני חושב שצריך להיות ברור לכולם שצריך גם בגוף כמו הוועד האולימפי לשמור על איזה שהוא איזון בין האינטרס הציבורי לבין האינטרס הצר והמיידי של איגוד כזה ואחר.

שי שני: את האיזון הזה לתפיסתי, ואולי תפיסתי היא קצת משוחדת כי אני חבר בגוף הזה, אבל היום למעשה נשמר האיזון בין טובת הציבור לבין הצורך של האיגודים.

שי שני: כי מה שהיה קורה שאם הוועד האולימפי היה מורכב רק מאיגודים, שכל אחד יש לו את הצורך המיידי שלו כרגע, אז בספק אם הוא היה מתנהל בצורה מאוזנת כמו שהוא מתנהל היום.

זבולון אורלב: מה היה קורה?

שי שני: היה סחר מכר.

שי שני: שמור לי ואשמור לך.

שי שני: בין האיגודים עצמם, לגבי התקציב.

זבולון אורלב: כלומר שני איגודים היו עושים קואליציה כדי לקפח איגוד שלישי?

שי שני: יש חשש כזה.

שי שני: כרגע נשמר האיזון.

שי שני: בוועד האולימפי יש שלושים ואחד חברים בהנהלה.

שי שני: אחד עשר מרכזים ועשרים נציגי איגודים.

זבולון אורלב: וכל החלטה הוסיף צבי צריך שיהיה רוב של האיגודים.

שי שני: נכון.

שי שני: כולם עושים עבודתם בהתנדבות.

שי שני: מרכזי הספורט מטפלים ביום יום באלפי אגודות שהם הבסיס שמהם נוצרים הספורטאים.

שי שני: אני יכול לתת את הדוגמא שלנו כמרכז הפועל, אז אנחנו יש לנו ארבעה נציגים בהנהלה, אנחנו דאגנו שבתוך הארבעה נציגים תהיה לפחות אישה אחת, ויש אישה אחת שבמקרה היא פעילה מאוד באיגוד שהוא לא מיוצג, שזה איגוד הקליעה, שהוא רק משקיף, אבל היא גם נציגה.

שי שני: ויש נציג שהוא של ההתיישבות העובדת, כי מה אפשר לעשות, יש גם ספורט אולימפי בעמק הירדן שלא מיוצג ובמקומות אחרים.

שי שני: אני חושב שהכיוון הזה לגבי המרכזים הוא לא נכון היה בדו"ח, אני חושב שסך הכל העבודה וההשקעה בהתנדבות שהאנשים האלה עושים כל ימות השנה, ועושים בהתנדבות בוועד האולימפי תורמת לפעילות השוטפת של הוועד האולימפי.

שי שני: אני לא חושב שגם אפשר להצביע על איזה שהם שיקולים שהם שיקולים לכאורה זרים בהחלטות הנהלת הוועד האולימפי בגלל שזה אינטרס של מכבי או אינטרס של הפועל או אינטרס של אליצור.

שי שני: אני לא מכיר, ואני יושב בוועד האולימפי לא הרבה שנים, רק שש שנים, ואני לא מכיר שום החלטה כזאת שהתקבלה בגלל אינטרס של ארגון כזה או ארגון אחר.

זבולון אורלב: תודה.

זבולון אורלב: לפני האיגודים, האיגוד הראשון זה הנשים.

רינה ברטל: אני רוצה להודות למבקר שמכל הדברים שעלו בדו"ח הזה, שהם הרבה ענייני כסף המבקר דאג להבליט את הנושא של חוסר ייצוג הולם.

רינה ברטל: וגם לך אדוני היושב ראש, גם אתה בדבריך וגם השר.

רינה ברטל: ויש דברים שקשורים לכסף שכולם יכולים לתקן.

רינה ברטל: כל הדברים שנאמרו פה יתקנו ויבדקו וזה כן אושר ולא אושר.

רינה ברטל: והנושא של ייצוג נשים הוא לא חוקי.

רינה ברטל: זה לא שאפשר כן או לא לתקן אותו.

רינה ברטל: קודם כל הוא לא חוקי.

רינה ברטל: כי אנחנו העברנו חוק הספורט שמדבר על ייצוג הולם בספורט בכל המקומות.

רינה ברטל: בכל המקומות חייב להיות, בכל האגפים, בכל המוסדות, חייב להיות ייצוג הולם לנשים.

רינה ברטל: והדבר הזה פשוט שמים עליו פס.

רינה ברטל: אני מכירה את המנכ"ל הרבה מאוד שנים, ואני הייתי אצלו מספר פעמים, והוא קיבל אותי בברכה ובידידות ובשמחה.

רינה ברטל: רבותיי, הוא לא יכול לעשות שום דבר.

רינה ברטל: הוא עובד.

רינה ברטל: הוא פקיד בכיר.

רינה ברטל: הוא לא אדם שמתווה את המדיניות.

רינה ברטל: מי שמתווה את המדיניות זה היושב ראש וכל החברים הנכבדים, חברי ההנהלה.

רינה ברטל: הם מתווים את המדיניות.

רינה ברטל: היושב ראש שמייצג הרבה מאוד שנים את מכבי מעולם לא מצא לנכון להכניס אישה מטעם מכבי לוועד האולימפי.

רינה ברטל: מעולם, אף פעם.

רינה ברטל: להפועל יש נציג אחד, ויש עוד אישה אחת.

רינה ברטל: מתוך שלושים ואחד אנשים ישנם שתי נשים, ומתוך שבעים ושמונה חברי מליאת הוועד יש שמונה נשים.

רינה ברטל: זה לא ייצוג הולם.

רינה ברטל: נפטר לא מזמן לצערנו הרב פיני גולדשטיין.

רינה ברטל: הוא היה חבר בוועד האולימפי.

רינה ברטל: מדוע אי אפשר היה להכניס אישה במקומו.

רינה ברטל: זו היתה הזדמנות פז לעשות את זה.

רינה ברטל: אני מעלה את הסוגייה גם אם היא עצובה להזכיר אותו, ואני מתנצלת, אין לי שום כוונה, צר לי על מותו, אבל באמת שזו היתה הזדמנות מצויינת פשוט במקומו להכניס אישה, בלי שום סיפור גדול.

רינה ברטל: אדוני המבקר ואדוני היושב ראש, שנים רבות שמענו שלא היו נשים באיגודים ולכן אי אפשר היה להכניס נשים לוועד האולימפי.

רינה ברטל: זה לא נכון יותר.

רינה ברטל: נלחמנו על כך דרך חוק הספורט שמחייב את המרכזים להכניס נשים להנהלות שלהם, ולכן אין שום סיבה בעולם שהוועד האולימפי לא יכול להכניס את הנשים האלה, כדת וכדין בצורה מסודרת.

רינה ברטל: עכשיו קיבלנו כאן, אני שמעתי כאן הבטחות, אני מקווה שהדברים האלה נרשמים, אני מקווה שמישהו עוקב אחרי הדברים אלה, כי מה שקורה היום יש זילות בחוק.

רינה ברטל: זה מה שקיים.

רינה ברטל: יש לנו הרבה חוקים טובים.

רינה ברטל: אבל יש זילות בחוק.

רינה ברטל: וגם המוסד הזה לא עמד בחוק, ואני מאוד מקווה, לפי ההמלצות ששמעתי כאן, שמייד אחרי האולימפיאדה ישנו את התקנון ואנחנו נחכה ונראה בסבלנות.

רינה ברטל: תודה רבה לך.

ירמי אולמרט: זה עלה בכמה הזדמנויות בשנים האחרונות, עם ועדות שאנחנו מכירים אותם, ועדות ציבוריות שהוזכרו על ידי מר הלינגר קודם לכן.

ירמי אולמרט: אני אומר לכם בצורה אחראית, בלי מרכזים אין ספורט.

ירמי אולמרט: אנחנו העברנו, איגוד הכדורסל, לפני מספר שנים, כשהגברת רונית תירוש היתה המנכ"לית של המשרד, את כל כדורסל הילדות עד כיתה ח' כולל להתאחדות בתי הספר, אבל גם אם עושים באיזה שהם מקומות את הכדורסל של בתי הספר עושים רק במקומות שיש אגודות.

ירמי אולמרט: ואגודות זה המרכזים.

ירמי אולמרט: כי אין להם אחר כך את ההמשך.

ירמי אולמרט: ואם רוצים להתחיל ולעשות באמת טיפול בפריפריה, אני פעם לוקח את עזתה, את נתיבות, מקומות כאלה, שם בבתי הספר התחלתם, אומרים שם אי אפשר כי אחר כך אין אגודה למי להעביר את הילדה לאחר כיתה ח'.

ירמי אולמרט: אני אומר לכם באחריות.

ירמי אולמרט: אין ספורט בלי המרכזים.

ירמי אולמרט: לא רוצה להרחיב.

ירמי אולמרט: עלה קודם הנושא הזה, כן או לא שלושה מקומות לאיגוד הכדורסל בוועד האולימפי צודק או לא צודק.

ירמי אולמרט: אנחנו חתמנו לפני כשנה על הסכם עם הוועד האולימפי על תכנית שש שנתית, שש שנתית קדימה.

ירמי אולמרט: כשאתה בא ומדבר על ספורטאי שהוא קופץ מעשרה מטר למים, אז אם יש לו כשרון אז הוא כמובן מתנהל ואני מקווה שכהלכה.

ירמי אולמרט: כשאתה מדבר על ענפי ספורט שהם ענפי הכדור, כדורגל אחד עשר שחקנים, כדורסל חמישה שחקנים, כדורעף שישה, דרך אגב יש פרוייקט כרגע גם על כדורעף, אין ספק שאם אתה לא מתחיל מעבודה מלמטה שמתחילה במה שנקרא אצלנו טרום קדטים, זה אומר שנתיים לפני הגיל הראשון הפורמלי לתחרויות שהגיל הראשון זה ארבע עשרה-שש עשרה, מה שנקרא קדטים.

ירמי אולמרט: אם אתה לא מתחיל בגיל הזה אין סיכוי שאתה בסופו של דבר תוכל להגיע לאליפות אירופה.

ירמי אולמרט: ושם כמו שאמרתי, אמרתי את זה קצת באירוניה, זה הכל נגמר בסוף באיזה משחק אחד.

ירמי אולמרט: שבע הראשונות באירופה אוטומטית באולימפיאדה, אוטומטית בגמר אליפות אירופה 2009.

ירמי אולמרט: הם גם לא יתמודדו במוקדמות אליפות אירופה.

ירמי אולמרט: ככה הדברים מתנהלים.

ירמי אולמרט: אבל צריך להתחיל את זה קודם.

ירמי אולמרט: את זה אנחנו עושים היום עם הוועד האולימפי בתכנית שהיא שש שנתית.

ירמי אולמרט: זה לא מישהו שהוא לקראת אולימפיאדת 2008 עכשיו.

ירמי אולמרט: וזה תהליך שלדעתי הוא נכון, לדעתי הוא מאוד מקצועי בעניין הזה.

ירמי אולמרט: ואם היה לנו פה את אריה זלינגר, איש הכדורעף שעושה היום פרוייקט לגבי נשים אגב, בפרוייקט שבטח רינה מכירה אותו, זה חלק מהתהליכים הנכונים שהוועד האולימפי עושה בתהליך קדימה.

ירמי אולמרט: הדבר השלישי לגבי נשים.

ירמי אולמרט: אנחנו עכשיו החלפנו, אמנם לקראת סוף קדנציה, בכוח, אני קורא לזה, יושב ראש לוועדת נשים מגבר לאישה.

ירמי אולמרט: במקרה בתנועה שאתה בטח קרוב אליה, במקרה זה נציג של אליצור, אחרת כדורסלניות שמשחקות או פעילות שנעשית אצלנו לקדם את כדורסל הנשים לא היתה זוכה לאותו מקור של שמונים מיליון ₪ שהוקצבו על ידי מועצת ההימורים.

ירמי אולמרט: אבל אני אומר לכם, קריעת ים סוף, לפי איך שלמדתי את ספר הספרים, היה יותר קל לחצות את הים ביבשה מאשר להביא נשים שרוצות להיות פעילות באיגודים בפעילות הספורטיבית, זה לא הולך.

ירמי אולמרט: לאחרונה כחבר במרכז מכבי, עדי יושב ראש המרכז, ביקשתי שבחורה שעוסקת היום שם בנושא של קידום נשים בספורט שתתחיל עכשיו שנה קדימה לקראת האסיפות הכלליות של קיץ 2008 להתרכז באיתור מועמדות כדי להיות נציגות.

ירמי אולמרט: זה קל לקבל החלטה חוקית על עשרים אחוז, כך וכך.

ירמי אולמרט: הרבה יותר קשה להביא את הנשים.

ירמי אולמרט: ואתה יודע ובשקט אני אומר, זה אחר כך לא פשוט לדאוג שהם גם תבואנה לישיבות.

זבולון אורלב: תודה רבה.

רינה ברטל: אני שמעתי והקשבתי, ואני רואה את האולם הזה כרגע גם שהוא מלא, שים לב, הכל גברים, ואני בטוחה שכל הגברים תמיד באים לפה לישיבות.

זבולון אורלב: אני מוכרח לומר לך שאמרה לי מנהלת הוועדה שהתקשרו לשדולת הנשים, ביקשו להשתתף בישיבה, אנחנו יזמנו את ההזמנה שלכם בגלל הסעיף הזה, כי היה חשוב לי הנושא הזה, אז לא הבינו בשדולת הנשים למה אנחנו מזמינים אותם לוועדה.

צבי ורשביאק: תרשה לי הערה בנושא, יש שלושה פרוייקטים מרכזיים שעוסק הוועד האולימפי.

צבי ורשביאק: שניים מהם זה נשים, זה כדורעף נשים, זה פרוייקט שעולה מיליון דולר, שאנחנו שותפים מרכזיים בו, ופרוייקט התעמלות אומנותית.

צבי ורשביאק: ויותר מכך, כפי הנראה באולימפיאדה הזו נהיה בין המדינות היחידות בעולם שיהיה רוב לנשים.

צבי שור: אני יושב ראש התאחדות הקליעה כבר קרוב לשבע שנים.

צבי שור: אני משקיף בוועד האולימפי ואין לי טענות לגבי תקציבים, הספורטאים מקבלים את התנאים האופטימליים ואין איש מהם שטוען שהוא לא יכול להתכונן טוב לאולימפיאדה.

צבי שור: יש לי כבר שני קלעים באולימפיאדה הקרובה וכנראה יהיו עוד שניים, אחד הענפים המובילים במספר המשתתפים באולימפיאדה.

צבי שור: כבר הערתי בעבר שאני חושב שכענף שפה צויין שהשתתף בשתים עשרה אולימפיאדות אין לו נציג בוועד האולימפי.

צבי שור: משקיף זה בסדר, ומבחינת ההצבעות אין בעיה, אבל אני אומר שזה נראה קצת צורם שלכדורגל יש ארבעה נציגים, יכולים להיות גם שניים וייצגו את הכדורגל יופי, וייכנסו מקצועות אולימפיים.

צבי שור: ואני בטח לא היחיד.

צבי שור: אז אני אומר, אני רואה את זה כבעיה.

צבי שור: אז הסבירו לי, תשמע, זה תקנון, והתקנון הזה אי אפשר לפרום אותו ולהתיר אותו, זה שמונה מאות שנה.

צבי שור: אבל זאת בעצם הטענה היחידה שלי, אין לי שום טענה אחרת, הדברים עובדים בסדר.

צבי שור: אבל בנושא הזה זה קצת צורם.

יאיר דוידוביץ: ראיתי בדוגמאות בעולם ששילבו את החוויה האולימפית, המוזיאון האולימפי, בתוך מרכז אימונים אולימפי, וזה יכול לעבוד נהדר.

יאיר דוידוביץ: ואני יודע שיש את מכון וינגייט, אני מדבר על מרכז אימונים אולימפי שיהיה בבעלות ובאחריות הוועד האולימפי, ייתן תשובה לספורטאים אולימפיים.

נועם צבי: שמי נועם צבי, יושב ראש איגוד השחייה.

נועם צבי: אני לא יכול להתלונן כמו הקליעה, כי לשחייה יש ייצוג בהנהלה של הוועד האולימפי, אחד, ויכול להיות שצריך לעשות איזה רה-אורגניזציה בנושא של הענפים שיושבים ואיך יושבים שם.

נועם צבי: אבל לפחות בתפיסה שלי, ואני חושב שזה גם בא לידי ביטוי בתקנון של הוועד האולימפי הוועד האולימפי הוא לא רק מכין משלחת אולימפית לאולימפיאדה.

נועם צבי: הוועד האולימפי הוא גוף גג של הספורט בישראל והוא גוף שאמור להוביל את כל הספורט מעבר לנושא של האולימפיאדה.

נועם צבי: זה נמצא בתוך התקנון, ובתפיסה שלי לפחות זה אחד הדברים שהוועד האולימפי צריך לדאוג לו, כי היום אין גוף על שמאחד את כל גופי הספורט בישראל, אם זה איגודים ואם זה מרכזים ואם זה אגודות.

נועם צבי: לכן אני חושב שההרכב הנוכחי ששם בתוך הגוף הזה של הנהלת הוועד האולימפי גם נציג של מינהל הספורט וגם נציג של ועד אולימפי בין לאומי, וגם מרכזים וגם איגודים, וגם נציג ספורטאים, זה יוצר את הפסיפס ואת ההרכב שיכול להוביל את כל הספורט האולימפי.

נועם צבי: ואני חושב שוועד אולימפי, חוץ מהמשלחת האולימפית, זה קיץ, זה חורף, זה כל שנתיים להוציא משלחת של נוער, ולדאוג להעביר מסר אולימפי, מסר אולימפי זה לא פעם בארבע שנים, מסר אולימפי זה לא נגמר אף פעם.

חיים שושן: מנכ"ל מכבי ישראל.

חיים שושן: אני רוצה, בגלל שירמי אמר משפט על הנשים, אני חייב לומר משהו.

חיים שושן: אנחנו במכבי, וזה נאמר על ידי ירמי אבל אני אגיד את זה בקצרה, אנחנו לפני שנתיים יישמנו את ההחלטה של ספורט הנשים.

חיים שושן: יש אצלנו בחורה שעושה עבודה, סורקת את הארץ לאורך ולרוחב.

חיים שושן: הקמנו בשלושים ואחד בדצמבר ארבעים קבוצות נשים בארבעה ענפים.

חיים שושן: אני רוצה להגיד לכם, כשנאמר פה הנושא של היתרות, אני פה אומר, ואתם יכולים לרשום, אני שמרתי כי ידעתי שהכסף לא יגיע, ואנחנו מממנים את קבוצות הנשים.

חיים שושן: בשדרות ובירוחם ובצפון לא מעניין אותם, מעניין אותם שהבטחנו ונקיים ואת זה אנחנו עושים.

חיים שושן: בשביל זה שמרנו לעת מצוקה את החמשת אלפים, את השבעת אלפים, את התשעת אלפים שקל, משום שהכסף שהובטח על ידי אותה מועצה בזמנו עדיין לא הגיע.

חיים שושן: אני רוצה שתדעו את זה.

חיים שושן: וצריך את הקבוצות האלה לטפל בהם.

צבי ורשביאק: תרשה לי עוד מילה אחת בעיקר בנושא נשים.

צבי ורשביאק: זרקת כפפה, אנחנו מרימים אותה, ואחרי בייג'ין אנחנו נפנה, אנחנו כבר נפנה לכל הנשים שלסיבוב הבא הם חייבים להביא לנו, לגבי החוק, אנחנו החוק נעשה הרבה אחרי שכבר היו הבחירות אצלנו, ולכן אנחנו עדיין לא מפרים את החוק, ולא נפר גם.

זבולון אורלב: רבותיי, אני רוצה לסכם את הדיון.

זבולון אורלב: קודם כל כדרכנו גם אחרי הדיון וגם אחרי הדעות שנשמעו אנחנו מקבלים את דו"ח מבקר המדינה על ממצאיו ועל המלצותיו ואנחנו מאמצים אותו ורואים אותו כבסיס עובדתי, נכון, כדי לפעול לתיקון הליקויים.

זבולון אורלב: הדבר השני הוא הנושא של ייצוג ענפי הספורט, אני מציע לקיים על כך דיון, למרות שנשמעו כאן הערות לכאן ולכאן, בכל זאת זה נראה לי בלתי סביר לחלוטין שאיגוד למשל כמו איגוד הקליעה, בגלל בעיות תקנוניות אין לו מקום, מול מקצועות אחרים שהם נמצאים שם.

צבי ורשביאק: פתרנו את זה על ידי זה שהוא מוזמן לכל ישיבה.

זבולון אורלב: אני לא רוצה לספר את הבדיחות על המשקיף, לכן אני מציע שהערת המבקר בעניין הזה תילקח בחשבון, תקיימו דיונים בסוגייה הזאת ובמסגרת שאתם הולכים לעשות שינויים גם להסדיר את הסוגייה הזאת שהמקצועות אולי הלא מייצגים באולימפיאדה הם יהיו המשקיפים והמקצועות שמשתתפים הם יהיו בפנים.

זבולון אורלב: הסוגייה של ייצוג הנשים אני שמח שהיתה תמימות דעים בין החברים כאן, יחד עם הערתו של ירמי אולמרט שאנחנו לא יכולים רק להסתפק בהחלטות, והוא מתריע על מציאות שיהיה אחרי זה קושי ליישם.

זבולון אורלב: ולכן גם שדולת הנשים כמו כל היתר נדרשים לפעולה.

זבולון אורלב: ואני חושב שסוגיית מכסה של עשרים אחוזים בתוצאה הסופית היא מינימום למה שאנחנו קוראים ייצוג הולם, ובעניין הזה אני חושב שצריך לעמוד בו ואני שמח לשמוע שננקטו פועלות ויינקטו פעולות כדי להסדיר את הסוגייה הזאת.

זבולון אורלב: ניגודי עניינים אמרנו, אנחנו מבקשים, ואני שמח שהוועד האולימפי ראה את הבקשה הזאת בחיוב, שיוסדר עניין המשפטי כדי שחברים בוועד האולימפי ובין היתר גם במועצה שלא חתומים בדרך זו או אחרת גם הם יעברו את ההסדר של ניגודי עניינים.

זבולון אורלב: רב הספורט אני מבין נמצא כרגע בבדיקה של המועצה להימורים כדי להבטיח שכסף ציבורי שניתן לרב הספורט אמנם ימלא את ייעודו.

זבולון אורלב: ואני אשמח לקבל בסיום הבדיקה גם כן תוצאות של הבדיקה הזאת.

זבולון אורלב: הנושא של היתרות הכספיות אני לא יודע, כלומר העובדה שמציג משרד מבקר המדינה היא עובדה, ההסבר שלכם הוא הסבר.

זבולון אורלב: הבעיה פה שהדברים האלה אינם עולים בקנה אחד, והוא נשאר נושא שלפי דעתי כרגע נושא פתוח.

זבולון אורלב: הנושא של החסות המסחרית אני מבין שגם הוא נמצא כרגע בבדיקה, אמרתם שפועלת ועדה, וגם פה אני מבקש שבסיום העבודה אנחנו נקבל את התוצאות של העבודה המשותפת.

זבולון אורלב: התרשמתי מאוד לחיוב מההחלטה של השר וההודעה שלו לוועדה שהוא יזמן דיון בתוך שישים יום כדי להבטיח את יישום ההמלצות, ובכלל זה הוא יתן את דעתו גם לסוגיית היתרות הכספיות.

זבולון אורלב: ויתר הדברים שניתנו.

זבולון אורלב: אני לא יודע אם אם נשאר כאן מישהו מאנשי השר אבל על כל פנים ההחלטות יעברו אליו, ואנחנו מצפים ממנו שהדיון שהוא יזמן, עם השתתפות הוועד והשתתפות נציגי המבקר אנחנו נקבל שוב את התוצאות וכך נוכל לדעת.

זבולון אורלב: אני גם אומר לוועד האולימפי, שבדרך כלל המתכונת היא שכל גוף מקים צוות מוגדר שבדרך כלל עומד המנכ"ל בראשו לתיקון הליקויים.

זבולון אורלב: יש צוות, לא שמתי לבי לעניין הזה.

זבולון אורלב: וכרגיל אנחנו מבקשים מהמבקר לקיים אחרי בייג'ין, אולי אפילו עוד שנה, שיהיה איזה שהוא דו"ח מעקב, שזה בדרך כלל בשגרת העבודה, להבטיח שהדברים אמנם תוקנו.

צבי ורשביאק: לפני שאתה מסיים, אני רוצה לבקש, שמענו את המבקר בפתיחה שלו, ואת החשיבות שהוא רואה במשלחת האולימפית, אני רוצה להזמין אותו ליחידה שלנו, היחידה לספורט הישגי, לראות איך אנחנו עובדים, זה מרתק למי שמעניין אותו.

צבי ורשביאק: ואני יודע שיושב ראש הוועדה מכיר את העניין, הוא היה אצלנו, ואם הוא ירצה להצטרף נשמח מאוד.

זבולון אורלב: אני רוצה לסיים ולומר שני דברים.

זבולון אורלב: מאוד חשוב שהוועד האולימפי ישמור את עצמאותו מול הממשלה, הוא יוכל להמשיך ולקבל את ההחלטות שלו המקצועיות באופן ענייני.

זבולון אורלב: אני חושב שהתקנון של הוועד האולימפי העולמי בעניין הזה הוא חד משמעי ואני אמשיך, אני בטוח שגם אנשי המבקר ימשיכו לדאוג לשמור על העצמאות כדי שהוועד יוכל למלא את תפקידו.

זבולון אורלב: הדבר השני, אמרנו את זה במהלך הדיון ואני אומר שוב, צריך לזכור שהביקורת היא מאוד חשובה, היא מבטיחה את תקינות פעילותו של גוף, מבטיחה שגוף יוכל למלא טוב יותר את מטרותיו ואת יעדיו, ובמסגרת הזאת כולנו כולנו מאוחדים שהמשלחת האולימפית שיוצאת לבייג'ין באוגוסט 2008 תוכל באמת לחזור עטורת הישגים ואתם מתבקשים, אני גם אומר בשם המבקר, למסור למשלחת את ברכותינו ואת איחולינו, ולכל מי שעוסקים במלאכה שתהיה הצלחה רבה.

זבולון אורלב: תודה רבה, הישיבה נעולה.